Azkueren lan argitaratuak digitalizau ditue - bizkaie.biz\nDabi Piedra\t2018-12-26 13:32 Euskerea berbagai\nLehenengo euskaltzainburuak idatzitako Ardi galdua nobelearen edizino gaurkotua be atondu dabe.\nBilbon egin dabe aurkezpena | Ikusi handiago | Argazki originala\nMendeurrena ospatzen dabil Euskaltzaindia, eta halako momentu baten, ez dabe ahaztu Akademiaren lehenengo gidari izan zana, Resurrección María de Azkue lekeitiarra. Sorreratik 1951ra arte izan zan euskaltzainburu. Hori dala eta, mendeurrenagaz lotutako proiektu kutunenetako bat da Bilbon aurkeztu barri dabena, Andres Urrutia gaur egungo euskaltzainaren arabera.\nAzkuek argitaratutako testu guztak digitalizau, katalogau eta gune bakarrean ipini ditue, 992 idazlan guztira. 64 urteko tartea hartzen dau funtsak, lehenengo argitalpena 1888koa dalako, eta azkena 1951ekoa. Euskerea ez eze, musikea, etnografia eta abar jorratu zituan, eta prentsan artikulu ugari idatzi. Azkueren izena eta izana gogorarazo nahi doguz, haren lanak atondu eta teknologia barrien bitartez gizarte osoaren eskura jarri, dino Urrutiak.\nEuskaltzaindiak eta Bizkaiko Foru Aldundiak bultzatu dabe egitasmoa, baina Jakin Fundazinoko adituak arduratu dira lana egiteaz. Bertako kide Joan Mari Torrealdairen esanetan, lanaren lehenengo partea ia eginda topau dabe, Euskaltzaindiak lehendik be Azkueren lan guztiak gordeta euki ditualako. Digitalizazinoari esker, erabiltzaileek gaikako edo berben araberako bilaketak egin ahal izango ditue, modu erosoan.\n2012an hasi ziran Jakinekoak materiala lantzen. Azkue handia izan zan, baina bere lana handiagoa da, azpimarratu dau Torrealdaik. Kantidadez ez eze, kalidadez be balio handikoa da lekeitiarrak itxitako ondarea. Hurrengo belaunaldiei Azkue nor izan zan eta zer egin eban erakusteko tresna aproposa izan leiteke proiektu hau. Azkueren ondarea ezin dogu galdu, abantailea da orain sarean ipini izana, ganeratu dau Lorea Bilbaok, Foru Aldundiaren izenean.\nAzkueren ondarea zabaltzeko ahalegin horren barruan, ganera, 1918an idatzitako Ardi galdua nobelearen edizino barritua aurkeztu dau Euskaltzaindiak. Elixabete Perez Gazteluk eta Ana Toledo Lezetak gaur egungo irakurle alfabetaduaren neurriko argitalpena egin dabe. Izan be, jatorrizko testua gaur egungo grafiara ekarri dabe, zuzenketa batzuk egin eta testuaren analisia be bai.\nGipuzkera osotua deitu izan jakon eran idatzi eban Azkuek Ardi galdua. Euskera batua sortzeko ahalegina izan zan hori, hizkera estandar barik euskereak ez ebala aurrera egingo uste ebalako. Perez Gazteluren esanetan, euskera estandarra zelakoa izan behar zan erakutsi nahi izan eban, baina modu praktikoan. Horregaitik, teoriak alboratuta, nobelea idatzi eban.\nArdi galdua, hortaz, euskerearen historian mugarria da. Batetik, lan literario mamintsua dalako, 13 gutunez osotutako fikzinozko lana. Baina, batez be, euskaldun guztientzat balio izango eban euskerea sortzeko ahalegina izan zalako. Gerora euskera batua sortu ebenen artean, askok autortu eben Azkueren eragina.


Skabidean taldeak jai giroan eman die amaiera NAIZ Kontzertuei | Culture | Naiz\nSkabidean taldea, Totem aretoko taula gainean. (Aritz LOIOLA/FOKU)\nGaur gauean, momentuz, NAIZ kontzertuak izeneko ekimenaren amaiera ikusi dugu. Duela bi hilabete Gatiburen kontzertuarekin hasitako kontzertu sortak bi denboraldi arrakastatsu ezagutu ditu. Publikoak, bai etxetik bai bertatik, zuzeneko musikarekin gozatzeko aukera izan du bederatzi astetan zehar.\nSeguruenik, komunitate bezala gozatu egin dugu Skabidean taldearen kontzertuaz, duela bederatzi aste Gatiburekin disfrutatu genuen bezala. Hilabete hauetan guztietan ez dugu aldamenekoaren ukondoa, sorbalda edo bizkarra ukitu. Izerdia eta oxigenoa ez ditugu konpartitu. Baina bai, bederatzi aste hauetan zehar, nolabait, publikoa izan gara. Komunitate zabal bat osatu dugu berriro. Gure musikaren inguruan batu den, batzen den eta batuko den komunitatea.\nAmets bat bezala gogoratuko dugu NAIZ Kontzertuekin erlazionatutako guztia. Hasierako iragarpenak, karetaren post rock doinuak edo lehen plano distiratsua gure pantailan ikusten genuenean. Eta gogoratuko ditugu, bai, azken kontzertu honen lehen segunduak: emakume bat 2060. urtean NAIZ Irratia entzuten ikusi dugu eta bertan Skabidean «talde mitikoak» NAIZ Kontzertuetan emandako kontzertuari buruzko kronika ematen hasi dira.\nJarraian ‘Izaera’ introa entzun dugu eta lehenengo abestia heldu da: ‘Heldutasunari’. Ez dago misterio handirik eta ez da behar, inondik inora. Skabideanekoak ska, reggae eta rocksteady doinuekin zoriontsuak dira eta agerian geratu da kontzertuaren lehenengo abestietan. Baina Skabidean ez da hor bakarrik geratzen. ‘My Flame’ kantan soul ikutu politak entzun ditugu. Neskez osatutako hirukoteak, aintzinako The Black Birds talde ohiak, ezohiko berotasuna eta sakontasuna ematen dio Skabidearen proposamenari.\nSegidan ‘Makilakixki’ abestia eskaini diete espainiar eta frantziar estatuei: «Kaña España eta Frantziari. Kulturaren lapurrak». Iruñerria eta Jamaikaren arteko zubiak eraiki dituzte Skabidean taldearen hamaika lagunek eta, horrela, uztailaren azken ostiraleko gaua jai giroan eta dantza artean agurtu dute ‘Iruñerria Jamaica Clash’ eta ‘Arazoak dira’ kantekin. Jarraian, ariketa instrumental baten ostean Oskorriren ‘Aita Semeak’ abestiaren moldaketa interesgarri bat eskaini dute.\nBerriro nesken hirukotearekin agertokian soul doinuak berreskuratu dituzte ‘Nire gorputza’ ereserki feministarekin eta ‘Loezina’ kanta bikainean. NAIZ Irratiko fikziozko uhinak berriro berreskuratu dituzte munduko herri zapalduei batasun deia egiteko eta Carlos Mejía Godoyren ‘Nicaragua, Nicaragüita’ kanta klasikoa eskaintzeko.\nSoineko gorridun dantzari bi publiko aurrean agertu dira ‘Urtaroen doinua’ kantaren doinu malenkoniatsuekin batera dantza egiteko. Nesken eztarriak protagonistak izan dira berriro ‘Zuretzako Omena’ eta ‘Take me home, country roads’ abestiaren bertsioarekin. Jatorrian John Denverrek konposatu zuen kanta Toots and The Maytalsek bertsionatu zuen, hitzetan aldaketak eginez eta Virginiako mendebaldea Jamaikako mendebalde bihurtuz. ‘Hamaika gara’ izan da bloke honen azkenen kanta.\nKontzertuaren azken txanpa emakumeen ahots hirukoterik gabe hasi da ‘Betirako’ kantarekin, Lucio Urtubiari egindako omenaldi polita. Eta hamaikak agertokiaren gainean zeudela gauari amaiera ematen hasi dira. ‘Gaztediarena’ euskal gaztedi langileari eskainitako ereserkia, ‘Zergatik? Hargatik!’, ‘Don Boogie On’ eta ‘Biziraun’ kantek itxi dute NAIZ Kontzertuen bederatzigarren eta azken emanaldi bero eta goxo hau. Hemendik aurrera, Skabidean taldearen doinuak, udaren eta sargoriaren soinu banda bilakatuko dira. Oroitzapen ezin hobeak izango dira.


16.— Indalezio Bizkarrondo Ureña, «Bilintx»\nOrixe'k: «Bizkarrondo gizagajoa ainbeste ezbearren artean azia, biotzondo utsa zirudien. Aren neurtitzak muina ba dute geienaz. Samurra ta negarti-antza da, bere bizierari darraikola. Izkuntza txukuna ta biguina du. "Euskal-poetetan samurrena ta bioztunena" zerizkion Manterola'ri. Erdaldun poeta batzuk maiz irakurri arren, landugabetxoa zen au ere. Bere gisa ari izan zen poesian txoria txintaka bezala». (Euskal Esnalea, 1927, 234 orr.).\nDonostia'n jaio zan Bilintx 1831-4-30'an, eguerdiko amabietan. San Bizente elizan bataiatu zuten urrengo egunean. Bere gurasoak: Jose, tolosarra; ta Joakina, aitaren aldetik andaluza ta amaren aldetik donostiarra. Gillermo Joakin Indalezio jarri zioten izena; baiña nundik eta nola etorri zitzaion ez dakigun arren, «Bilintx» izengoitiz dugu gurean oso ezagun. Ume zala, jausi ta itxura barik gelditu zitzaion arpegia; origatik «Moko» edo «Indalezio Moko» deitzen zioten; geroago ere zezen batek iztarretik sartu zion adarra, naikoa gaixo utzirik.\nOgibidez arotza izan zan Bilintx, Arzuaga baten aroztegian lan egiñaz. Laneko lagun bi: Domingo Kanpaña ta Erramun «Moko». Arotz-lanari laga barik, Teatru zarreko konserje izan zitzaigun, gauzak saltzeko dendatxo bat ere an bertan zuela. 38 urteko edo zalarik, Azkoiti'ko alaba Nikolasa Erkizia Makazaga'rekin ezkondu zan, bi seme ta alaba bat izanik. Garai ontakoak ditu bere lenengo maite-bertsoak. Tutean jokatzea guztiz eder zuen, ez diru-zale zalako, aurkakoa azpiratzea nai zuelako baizik. Karlisten bigarrengo gerratean Donostia'ko liberalakin ibilli zitzaigun laugarren konpañian. Karlistak, 1875'tik batez ere, Donostia bonbardeatzen asi ziran, bost illabetean orrela jarraituaz; 1876'ko ilbeltzaren 20'an Donostiko jaiak; arratsalde asieran Bilintx etxean zegon, bere gelan, eta ortan granada bat bertan jausi ta anka biak osorik puskatu zizkion. Sei illabete egon zan gaixorik. Bitartean, karlistak gerra galdu zuten, On Karlos'ek Arnegi'tik barrena, Frantzia'ra iges egin zuen. Pakea etorri zan; baita euskal fueroak kentzeko agindua Madrid'en izenpetu ere. Bilintx, ordea, egun artan bertan, goizeko lauretan, ots, 1876-7-22'an, itzali zan, fuero gabeko Euskalerria ikusi gabe.\nUrrengo egunean egin zan Bilintx'en gorpuari lur ematea. Santa Maria'ko elizan illeta meza, aide, adiskide, gobernadore ta alkateraiñoko guztiak bertan zirala. «Meza bukatu ta gorputza Teatro zarraren parera irixtean, soñu-banda bat azaldu zan. Bere batalloyaren soñu-banda zan ta il-soñu bat joaz lagun egin zion gorputzari» (Diario de San Sebastián, 1876-723). San Bartolome iltegian eortzi zuten, baiña gaur Polloe'n dauzkagu bere gorputz-kondarrak; il-obi gaiñean, goian Bilintx'en irudia du ta beerago au irakurtzen da:\nDonosti maite ontan zure\nbertsoak entzun genituenok\nesan genezake Jaunaren\njoan ziñan ezkeroztik\nzerua bera gozoagoa\nIl ostean baitik bat, biziro aintzaldu zuten Bilintxen izena. Manterola'k, Antonio Peña y Goñi'k, Benito Jamar'ek eta Maourlane Mitxelena'k izarretaraiño jaso zutela esatea ezta geiegizkoa. Orduko intelektualak bait ziran auek, eta Donostiko Esterlines kalean zegon «Café Oriental» deituan biltzen ziran jakintsuok, Bilintx ere tarteko zutelarik. Benito Jamar'ek «Poesía Euskara»-ri egin zion itzaurrean dioskunez, ementxe irakurri zizkion berak Becker'en Rimak eta Aguilera'ren Elegías. Oso atsegin omen zitzaizkion. Ementxe ezagutu zitun Campoamor'en Doloras itz-neurtuak eta Heine doixtarraren maite leloak.\nEz zuen askorik idatzi Bilintx'ek: 36 neurtitz guztiz, zatiren batzuk galdu ez ba'dira beintzat. Zortziko txikitan geienak; nagusia baiño atsegiñago zuen nunbait. Itzulpenak ere egin zizkigun. Argitaratze kontuan, berriz, Bilintx eta Xenpelar ditugu gure bertsolarietan geien zabal dabiltzanak: bertso-paper, kanta-liburu, esku-idatzi ta olakoetan beti agiri dira Bilintx'en bertso ain beroak.\n(Ikus J. Manterola, Cancionero Basco, 1878, II, 1 orr.; B. Jamar, Biblioteca Aut. Vasc, 1896, itzaurrean; K. Etxegarai, «Euskal-Erria», 1906, I, 52 orr. ta abar; P. Mourlane M., Congreso de Est. Vas., 1918, 624 orr.; S. Onaindia, MEOE, 336 ta Gure Bertsolariak, 229 orr.; L. Mitxelena, HLV, 132 orr.; L. Villasante, HLV, 267 orr.; A. Zabala, «Auspoa», 12 zenbakia; Auñamendi, Literatura, I, 644 orr.).


Erailketak albisteak 2021: Non izan da azken krimena gaur? | EiTB Gai interesgarriak\nPedro Nievaren emazteak adierazi du ez duela uste bera denik Ardinesen hilketaren arduraduna\nJavier Ardinesen hilketa agindu izana egozten diote Pedro Nievari. Epaiketaren zortzigarren saioan, haren emazteak deklaratu du lekuko gisa bideokonferentzia bidez.\nArdinesen alargunak dio heriotzaren usteko eragileak bere senarraren ohiturak ezagutzen zituela\nEpaiketaren zazpigarren saioan, Llanesko IUko zinegotzi Javier Ardinesen alargunak esan du Pedro N.A hilketaren ustezko eragileak susmoa zuela bere emazteak abentura bat zuela zinegotziarekin eta hala jakinarazi ziola berari; gainera, bere senarraren ohiturak ondo ezagutzen zituela azaldu du.\nLlanesko zinegotziaren hilketaren epaiketaren hirugarren saioan, ikerketa bere gain hartu zuten Gijongo Komandantziako agenteek deklaratu dute, eta krimena "planifikatua" izan zela adierazi dute.\nJavier Ardines Llanesko zinegotziaren hilketaren epaiketa hasi da Oviedon\nJavier Ardines Llanesko (Asturias) IUko zinegotzia 2018ko abuztuaren 16an hiltzeagatik akusatutako lau lagunen defentsek adiarazi dute ez dutela hilketarekin zerikusirik eta absoluzioa eskatu dute froga faltagatik.\nEspetxera bidali dute Larderon 9 urteko umea hiltzea leporatuta atxilotutako gizona\nBestalde, milaka lagunek elkarretaratzea egin dute Errioxako herri horretan, hildako haurra gogoratzeko eta familiari "babesa eta elkartasuna" adierazteko.\nLarderoko Udalak hiru dolu egun ezarriko ditu 9 urteko mutikoaren hilketagatik\nUdalak deituta elkarretaratzea egin dute eguerdian hilketa gaitzesteko. Halaber, Larderoko bi ikastetxeetan minutu bateko isilunea egin dute.\nGizon bat atxilotu dute Errioxan 9 urteko mutiko bat hil duelakoan\nZenbait lekukok Poliziari jakinarazi diotenez, haurra lagunekin parkean jolasten ari zen gizon batek engainatuta eraman duenean. Atxilotua iaz irten zen espetxetik 1998an Logroñon emakume bat hiltzeagatik jarri zioten zigorra bete ostean.\nParlamentu britainiarraren omenaldia David Amess diputatuari\nErresuma Batuko Parlamentuak omenaldia egin dio ostiralean labankadaz eraildako David Amess diputatu kontserbadoreari. Minutu bateko isilunearekin, Amessek politikan egindako ibilbidea azpimarratu dute.\nOstegunean gertatu zen, eta emakumeak egindakoa onartu zuen. Biktimak harengandik urruntzeko agindua zuen emakumeen aurkako indarkeriagatik.\nHerritarrek eta erakundeek Erika Tavaresen hilketa matxista gaitzetsi dute\nGoizean, Gasteizko Udalak elkarretaratzea egin du, eta arratsaldean ehunka pertsonak ere egin dute protesta, mugimendu feministak deituta.\nAbandoko hilketaren ustezko egilea, Adingabeen Fiskaltzaren esku\nAtxilo hartutako mutilak 16 urte ditu, eta ez 18, atzo Segurtasun Sailak esan bezala.\n20 urteko gizon bat hil dute Bilboko Abando geltokian\nErasoa 17:00etan inguru jazo da, antza denez borroka bat tarteko. Ertzaintzak atxilotu egin du ustezko egilea, 18 urteko mutil bat. Atxiloketa 20:30ean egin dute, Bilbon.\n17:00 inguruan jazo da erasoa, antza denez borroka bat tarteko. Atxilotua ertzain-etxera eraman dute, ikerbidearen tramiteak betetzeko, epailearen esku utzi baino lehen.\n17:00 inguruan jazo da erasoa, antza denez borroka bat tarteko. Ertzaintza egilearen edo egileen bila ari da une honetan.\nIñaki Bilbao ETAko presoa ospitaleratu dute, abuztuaren 6tik gose greba egin ostean\nPresoa Topasko (Salamanca) kartzelatik Salamancako ospitale batera eraman dute. Bilbao Goikoetxea 68 urteko zigorra betetzen ari da hilketa, talde armatuari laguntzea, mehatxuak eta kalteak egotzita.


KOLONBIAN BAKEA ERAIKITZEN DUTEN GIZA ESKUBIDEEN, EMAKUMEEN ETA HERRI INDIGENEN ERAKUNDEAK.\n2019ko ekitaldian, proiektuaren garapena zenbait testuinguru-elementuren baitan kokatu zen, hala nola giza eskubideen aldeko liderren aurkako krimenak ugaritzea, ingurumena eta lurraldea, mobilizazio indigenak edo Iván Duque Kolonbiako presidenteak JEPen (Bakerako Jurisdikzio Berezia) estatutu-legearen aurka jarritako eragozpena (lege horrek arautzen du trantsizio-justiziaren sistema).\nHorrek ez zuen eragotzi jarduerak abian jartzea, proiektuan aurreikusita zegoen bezala, eta lehen seihilekoan material pedagogikoak prestatu eta zabaldu ziren Oroimenaren Eskoletan. Material horiek biktimen ezagutzari eman zizkioten txostenak Justizia, Egia, Konponketa eta Errepikapenik gabeko Sistema Integralean aurkezteko. Era berean, memoriako bederatzi eskola, eskola mistoen lehen sei saio, eskola indigenen hiru saio wiwa biztanleriarekin, eta memoriako bi eskola emakumeekin.\nEra berean, aurrera egin zen nazio zein nazioarteko instantzien aurrean laguntza juridikoan ere, giza eskubideak urratu ziren kasuetan, hala nola, bortxazko desagerpenak edo hilketa larrituak. Era berean, Konstituzioan eragina duten sei ekintza publiko egin ziren, biktimen eta komunitateen parte-hartzeari eta eskubideei eragiten dieten arauen aurrean.\nBabes eta konponketa integralerako nazioarteko eragin politikoari dagokionez, aktiboki parte hartu zen estatuko erasoen ereduak ikusteko kanpainetan, eta bi audientziatan parte hartu zen CIDHen, Bolivian eta Jamaikan.\nProzesu osoarekin batera, ikuspen- eta hedapen-jarduerak egin dira; esaterako, DEFENDATU galeria birtuala, lurraldearen eta ingurumenaren defendatzaile eta defendatzaileen gainekoa, edo hainbat irrati programal egin eta zabaldu dira.\nProiektu honek Garapenerako Lankidetzaren Euskal Agentziaren (AVCD) laguntza du, 695.823,40 €-ko 546.086,93 €-ko ekarpena egin baitu, eta CAJAR abokatuekin batera abian den prozesu baten bigarren fasea da, giza eskubideen defendatzaileak babesteko eta biktimak konpontzeko.


Corcelles-en-Beaujolais - Wikipedia, entziklopedia askea.\n46°09′15″N 4°43′25″E / 46.1542°N 4.7236°E / 46.1542; 4.723646°09′15″N 4°43′25″E / 46.1542°N 4.7236°E / 46.1542; 4.7236\nLancié, Saint-Jean-d'Ardières, Villié-Morgon, Dracé eta Belleville-en-Beaujolais (en)\n476 (%49.3) 466 (%48.3)\nCorcelles-en-Beaujolais Frantziako udalerria da, Rodano departamenduan dagoena, Auvernia-Rodano-Alpeak eskualdean. 2013an 713 biztanle zituen.\n2007an Corcelles-en-Beaujolais udalerrian erroldatutako biztanleak 713 ziren. Familiak 280 ziren, horien artean 68 pertsona bakarrekoak ziren (40 bakarrik bizi ziren gizonak eta 28 bakarrik bizi ziren emakumeak), 88 seme-alabarik gabeko familiak ziren, 88 seme-alabak dituzten bikoteak ziren eta 36 seme-alabak dituzten guraso-bakarreko familiak ziren.\n2007an 316 etxebizitza zeuden, 280 familiaren etxebizitza nagusia ziren, 14 bigarren erresidentzia ziren eta 22 hutsik zeuden. 299 etxeak ziren eta 14 apartamentuak ziren. 280 etxebizitza nagusietatik 212 bere jabearen bizilekua ziren, 54 alokairuan okupaturik zeuden eta 14 doan lagata zeuden; 2 etxek gela bat zuten, 12 etxek bi zituzten, 33 etxek hiru zituzten, 83 etxek lau zituzten eta 150 etxek bost zituzten. 232 etxek euren parking plaza propioa zuten azpian. 116 etxetan ibilgailu bat zegoen eta 148 etxetan bat baino gehiago zituzten.\nCorcelles-en-Beaujolais udalerriko biztanleria-piramidea 2009an .\n2007an lan egiteko adina zuten pertsonak 471 ziren, horien artean 352 aktiboak ziren eta 119 inaktiboak ziren. 352 pertsona aktiboetatik 343 lanean zeuden (191 gizon eta 152 emakume) eta 9 langabezian zeuden (2 gizon eta 7 emakume). 119 pertsona inaktiboetatik 47 erretiraturik zeuden, 37 ikasten zeuden eta 35 "bestelako inaktibo" gisa sailkaturik zeuden.\n2009an Corcelles-en-Beaujolais udalerrian 317 unitate fiskal zeuden, 817 pertsonek osaturik. Pertsona bakoitzeko diru-sarrera fiskalaren mediana urteko 19.182 euro zen.\n2007an zeuden 39 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 14 eraikuntza enpresak ziren, 7 ibilgailuen saltze eta konpontze enpresak ziren, 3 garraio enpresak ziren, 2 ostalaritza eta jatetxe enpresak ziren, 1 finantziazio enpresa zen, 2 higiezinen enpresak ziren, 6 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 10 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 4 zurginak, 1 iturgina, 3 argiketariak eta 1 jatetxe.\n2000. urtean Corcelles-en-Beaujolais udalerrian 46 nekazaritza-ustiategi zeuden, 510 hektarea erabiltzen.\nBNF: 152721530 (data)


EBk bateriaren Europako ekosistemaren erreferentziazko agente gisa nabarmendu du CIC energiGUNE bi txostenetan | CIC energiGUNE\nEBk bateriaren Europako ekosistemaren erreferentziazko agente gisa nabarmendu du CIC energiGUNE bi txostenetan\nEuskal zentroa Europa mailako “I+G eragile garrantzitsuetako” bat da Li-ion baterien balio-katean, Europako Batzordeak egindako “Automobilgintzarako egoera solidoko bateriak” txostenaren arabera.\nCIC energiGUNE, baterietan, energia termikoko soluzioetan eta hidrogenoan erreferentea eta Basque Research & Technology Alliance-BRTAko kidea den euskal ikerketa-zentroa, Europako egoera solidoko baterien balio-kateko hamahiru “I+G eragile garrantzitsuetako” bat da, Europako Batzordeak “Automobilgintzarako egoera solidoko bateriak” proiektuaren barruan eskatutako txostenak jasotzen duenez.\nGainera, CIC energiGUNE buru den proiektuetako bi, SAFELiMOVE eta HIGREEW proiektuak “Bateria Jasangarrietarako Ikerketa eta Berrikuntza” txostenean sartu dira, Europan egiten diren Bateriek EBk eskatzen dituen jasangarritasun-baldintzak lortzen laguntzen duten ekimen nabarmen gisa. Horizon2020 proiektu sorta horren parte da, halaber, euskal zentroa funtsezko bazkide duen SUBLIME ekimena.\n“Automobilgintzarako egoera solidoko bateriak” txostena Alemaniako Fraunhofer Institute of Systems and Innovation Research erakundeak egin du, eta ibilgailu elektrikoetarako egoera solidoko Li-ion baterien ikerketaren eta garapenaren Europako testuingurua aztertzen du modu espezifikoan. CIC energiGUNEz gain, Frantziako, Alemaniako, Herbehereetako eta Belgikako beste hamabi erakunde garrantzitsau agertzen dira zerrendan.\nCIC energiGUNEren presentzia indartu egin da, gainera, SAFELiMOVE proiektua eremu horretako Europako ekimen nagusien zerrendan sartu delako. SAFELiMOVEren buru CIC energiGUNE da, eta helburua egoera solidoan dagoen elektrolito batean oinarritutako teknologia berri baten garapena ikertzea da, litiozko bateria seguruagoa, fidagarriagoa eta prestazio altuagokoa sortzeko. Proiektu-zerrenda horretan 8 proposamen baino ez dira sartu, eta bateria-gelaxken belaunaldi berria egoera solidoan ikertzen duen eta euskal zentroa funtsezko bazkidea den SUBLIME ekimena horietako bat da.\nHorrela, SAFELiMOVE eta SUBLIME “Bateria Jasangarrietarako Ikerketa eta Berrikuntza” txostenean sartu dira. Txosten horretan, 2050erako Europako ekonomia iraunkor eta lehiakor bihurtzeko EBk eskatzen dituen jasangarritasun-baldintzak lortzen laguntzeko duten gaitasunagatik nabarmentzen diren Horizon2020 Europako proiektu nagusiak jasotzen dira. Zerrenda horretan agertzen da, halaber, CIC energiGUNE buru den HIGREEW ekimena. Ekimen horren helburua, klima-aldaketaren eragina arintzen lagunduko duten % 100eko erredox fluxu jasangarriko bateria organikoen diseinua erraztea da.\nAzpimarratu behar da SAFELiMOVE eta SUBLIMEren kasuan, EBk “Egoera Solidoko Baterietarako Aukera handiko Proiektuak” atalean nabarmentzen dituen lau proiektuetako bi direla, eta horrek CIC energiGUNE funtsezko eragile gisa jartzen du arlo horretan. Europar Batasunaren ikerketen arabera, egoera solidoko elektrolitoa duten baterien industriak 23.000 milioi euroko tamaina izango du merkatuan 2029an. Izan ere, oztopo teknologiko nagusiak konponduz gero, ibilgailu elektrikoetarako egoera solidoko baterien eskaria 2022rako aurreikusitako 200 MWh-tik 2025erako aurreikusitako 2 GWh-ra igoko da.\nBestalde, HIGREEW “Eguzki-energia eta energia eolikoa eskuratzeko Redox Flow bateria-proiektuak” atalean hautatutako 4 proiektuetako bat da. Guztira, Europako Batzordeak 18 ekimen baino ez ditu sartu baterien jasangarritasunari buruzko txostenean. Txosten horren bitartez, EBko barne-merkatuaren lehiakortasuna indartzeko, hornidura-katearen erresilientzia handitzeko eta baterien ekoizpenak gizartean eta ingurumenean duen eragina murrizteko oinarriak ezarri nahi ditu.


Saint-Jean-des-Bois - Wikipedia, entziklopedia askea.\nJean-Louis RENAULT (2014-2020)\n48° 43′ 25″ N, 0° 47′ 29″ W / 48.7236°N,0.7914°W / 48.7236; -0.7914Koordenatuak: 48° 43′ 25″ N, 0° 47′ 29″ W / 48.7236°N,0.7914°W / 48.7236; -0.7914\nSaint-Jean-des-Bois Frantziako udalerria da, Orne departamenduan dagoena, Normandia eskualdean. 2013an 186 biztanle zituen.\n2007an Saint-Jean-des-Bois udalerrian erroldatutako biztanleak 186 ziren. Familiak 80 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 28 seme-alabarik gabeko familiak ziren, 24 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 115 etxebizitza zeuden, 82 familiaren etxebizitza nagusia ziren, 25 bigarren erresidentzia ziren eta 8 hutsik zeuden. Etxebizitza guzti hauek 115etxeak ziren. 82 etxebizitza nagusietatik 63 bere jabearen bizilekua ziren, 16 alokairuan okupaturik zeuden eta 2 doan lagata zeuden; 1ek gela bat zuen, 8 etxek bi zituzten, 13 etxek hiru zituzten, 15 etxek lau zituzten eta 44 etxek bost zituzten. 58 etxek euren parking plaza propioa zuten azpian. 42 etxetan ibilgailu bat zegoen eta 34 etxetan bat baino gehiago zituzten.\nSaint-Jean-des-Bois udalerriko biztanleria-piramidea 2009an .\n2007an lan egiteko adina zuten pertsonak 116 ziren, horien artean 77 aktiboak ziren eta 39 inaktiboak ziren. 77 pertsona aktiboetatik 69 lanean zeuden (40 gizon eta 29 emakume) eta 8 langabezian zeuden (2 gizon eta 6 emakume). 39 pertsona inaktiboetatik 22 erretiraturik zeuden, 5 ikasten zeuden eta 12 "bestelako inaktibo" gisa sailkaturik zeuden.\n2009an Saint-Jean-des-Bois udalerrian 75 unitate fiskal zeuden, 181 pertsonek osaturik. Pertsona bakoitzeko diru-sarrera fiskalaren mediana urteko 15.066 euro zen.\n2000. urtean Saint-Jean-des-Bois udalerrian 26 nekazaritza-ustiategi zeuden, 836 hektarea erabiltzen.


Jon Etxabe 2019/02/15 08:59\nItalia 95. Viterbo, Spoleto, Monteluco, Todi.\nLautadan kokatutako herria. Harresiduna. Ezustez ezuste joan gara hirian, ikusgarria gertatu baizaigu ezereztxoa uste genuena: sakabanatuta dauden arren, mila etxe, jauregi eta txoko eder ditu. Arkuak, kalexkak, eskailerak, balkoiak diruditen etxaurreak: patxadan etortzeko hiria, kaleetan galtzera, artelanak, txoko xarmantak bilatu eta beraiez gozatzera. Ez da etorri, zerbait ikusgarria ikusi, eta alde egitekoa, Orvieton egin dugun antzera: ez dago izugarrikeriarik, baina bai eliza eta iturri handi eta eder asko; ezer ez da distiratsua, baina dena da antzinakoa, denak gordetzen du bere edertasuna.\nParte Zaharrak: plaza kuttun-kuttunak ditu.\nErromesen kalea: kuttuna da benetan, baita ohizko osagai guztiak dituen bere erdiko plaza ere: dorre bat ere badu baita bertara igotzeko aukerako eskailera duen balkoi edo jendetzaren aurrean agertoki litzaken dorretxoa ere.\nPlaza: osagai guztiak ditu ere kale nagusikoak, norako bi sarrerek lehoi bana duten zutabe garaien gainean.\nAita Santuaren palazioa: Luna Aita Santua egon zen gordeta Peñiscolan, ez dakit nor gorde zen hemen; hor dago Konklabea egin zen aretoa.\nKatedrala: harrizko austeroa; ur-bedeinkatu ontzi ikusgarria; nerbioak pintatuta dituen zurezko sabaia; ez dute gradatik ibiltzen uzten, marmolezkoa ez dirudien bitxikeria polita baita; urduri zebilen eliz zaina bertan ibiltzerik ez zegoen zorua zapalduko ote genion beldur, libururik saltzen ez zuelako agian.\nFrantziskotarren eliza: gerra denboran bonbardatuta izan ondoren berreraikia: bi aldare eta fresko ederrak; gotzain eta kardinaleen hilotzak harri bihurtuta urre koloreko mosaikoa diren zutabe gaineko tenpleteen azpian; ur bedeinkatu ontzi polita Jesusen bataioa irudikatzen duen brontzezko artelana. Terraza. Eliza.\nHarrizko pulpitu ederra dute bi elizok aurreko deskantzu edo zabalgunean; Bretainian ikusi genituen lehenengoz, baita Italiako zenbait herritan ere orain,-herri batekoak ez zuen pulpitutik eliza barrura sarrerarik, besteetakoek bai-: agian barruan tokirik ez eta eliztar asko kanpoan gelditzen zen, eta haientzako sermoia egiten zen hemendik.\nBada hirian irudikatuta eta argazkietan ikusi dugun ohituraren bat: dorrea egiten dute eta gizon pilak eramaten bizkarrean. Uste dugu urtean dorre bat egiten dela; ezin izan dogu beste aztarnarik atera.\nPolizia asko dago hiri honetan, ez diogu antzik eman zergatik. Soldadua ere piloa dabil bazterretan neskalagunarekin, familiarekin, bakarrik... kuartela dirudi hiriak: igandea, egun libre eguna izaki.\nIa beste inor ez zebilen kalean: agian igandea zelako.\nZer egiten ote zuen ostera kakalardo batek tatarrez Viterboko harrizko zoruan: ze bikote edo jakiren bila.\nOrte, mendixka edo haitz gain batetan, taxuz haitz-puntari lotuta, ikusgarri polita da autobidetik begiratzeko.\nTerni gerran altzairu-fabrika gune zelako bonbaz hautsi zuten, gaur egun ez zaio ia zaharrik gelditzen. Oso xumea da plaza bera ere.\nEkainaren 19a. Astelehena. 40.a\nOilar kukurruku biziz, txakur zaunka ozenez, antzar karraskada garratzez, txori soinu gozoz bildurik bizi gara artadi honetan. Cascada delle Marmoretik Tiernirako bidearen ikusgarritasuna, beheko bailararen berdea eta inguruko basoen zabala ditugu ikusgai, bihurgune sarri bakoitza behatoki bihurtuz. Harizti bihurtutako kanpinean lababo batzuk kanpoan ditugunez, bizar-kentze eta hagin garbiketetan bizkarrean ditudan hurreko artadi trinko bezain garai zabalak eta urrutiko harkaitz zuriak eta berdeguneak tartekatzen diren Apenino menditzarrak begiratzen ditut ispiluan.\nNekez azaldu ahal ditut miraria diruditen herri ahaztuetako kalexka epelek sentiarazten duten barne eremuko ferekak, sentipen antzerako “zera” batetan ez bada, errepika ezinak.\nHerri abegitsua da Italia; sentimenduen areto iluna argitzen duten eraikuntzak dira Italiakoak. Kanpineko sentipen baikorra borobiltzeko, bigarren eguna jarraikian daramagu euri eta zaparradarik gabe.\nLatium eta Umbriako herri gotortuek ez dute arkupedun kalerik. Bestalde, ikusten ditugun herrietako biztanleria oso apal bizi da, jende xumea da, munduko herri guztietakoa bezalakoa: kanpinean ikusten den giroa ere arrunta da, arnas bila datorren jende apala.\nKolore granate bereziaz ezaugarri dira bide-zainen etxe gehienak: hutsik daude Italian ere.\nItaliaren bihotz berde erditik doa gaurko bidaia, artadien erditik, bide bazterrean akazia bada nagusi ere.\nErromatarren bide-zubi baten gainean eraikitako 80 metro garaierako zubia du: erraldoia bada izan, graziarik ez du. Garbiegiak daude bai gaztelua, bai zubi erraldoia, berriak dirudite. Herriak ostera liluratu egin gaitu: aparkalekurako ikurrari jarraituz sartu gara kale-artean, autoa eta oinezkoa batera sartzen ez diren zabalerako kaleetan barrena, oinezkoari jarraiki askotan bidea emateko lekurik ere ez zeukalako. Harresi barruko dena da kalexka, etxe azpiko pasabide, kale alde bietako etxeak arkudun horma-bularrakin elkar eutsiz, kale pikoak, zokoak, txokoak, bazter arruntak eta zokondo politak, zoru konpondu atseginak eta enkatxo zaharrak. Inor ez dabilen kaleetan, bakarti, aroz galdu garen sentipena izan dugu.\nErromatarren etxea: oso osorik iraun du; itxita zegoenez ezin izan dugu ikusi, baina kanpotik begiratuz adreiluzko ganga baxua du: ez nituen jite horretakoak irudikatzen erromatar etxeak ikusi izan ditugun hondakinetatik.\nIturria: ezagutu dudan handiena: buru erraldoiak errekatxoa den ur-korronte bizi eta bortitza botatzen du aho tzarretik.\nDuomo: edozein liluratzeko fatxada ederra, osotasun osoan: mosaiko bizia, dena da argia; denborari neurririk hartu ezinik eduki gaitu lelotuta berari begira, xumetasunaren xarmak eraginda: bost errosetoi ditu, egin ez ziren beste birentzako lekua ere hor dago oraindik handiaren alboetan: Orvieto eta Asisen ikusi genituenen antzerakoa da errosetoi handia; arrosetoiari eusten dien sei zutoin txikietatik gizairudiak dira bi, kariatideak antzo; bost arku apalek egiten dute elizpea, zabaltza bihurtuz gaina; elizpearen bi aldetan, kanpora begira eskailerak elizpetik duten bi pulpitu txiki, herrialde honetan sermoiak plazan egiten zirela erakutsiz: izan ote zen S.Frantzisko hemengo hizlari?. Barnea: sarreran, antzinako guztiak bezala, fresko xarmantak bi kaperetan: tortikolisa egin zaigu gora begira!; nahitaez ere ikusi beharreko zur landuko atabaka tzarra, ingelesez ere dirua eskatuz letoizko txapa grabatuan; borobilak, laukiak eta erronboak eginezko mosaikoa xumea da zorua, takar xamarra, landu gabea ere bai, baldar itxurakoa, baina polita, efektu atsegina lortzen du; Fray Filippo Lippiren freskoak gangetan, koadro handiak, liluragarriak: behealdeko Amabirjinaren Deikundea ezkerrean, heriotza erdian eta erditzea eskuman, gangan bertan Zeruetan Koroatzea: zoragarria!; bada koadrotxo eder bat ere beste kapera batean; gehienek betetzen ez nauten koadro piloa duen kapera ere aitatu behar: ez dakit beraiez iritzirik ematen, agian gangako freskoekin nahitaez alderatzen ditugulako; erlikien kaperako freskoek ere ez didate sentipen berezirik sortarazten, baina erretaula osatuz buelta osoan dituen Testamentu Zaharreko kolore atseginean pintatutako pertsonaiek indar handia dute, gustura begiratu eta ikustekoak dira, sitsak jaten hasiak daude, tamalez; erretaula bera ere ederra da, egur landuzkoa, inkrustazioak, filigranak, miniaturak ditu: zer den ez dakidan arra-erdi luze eta lau hatz zabaleko eskuizkribua gordetzen du; bi kofesaleku handiak eta bitxiak: apaizak ohi den bezala eserita egoteko aukera du, baina bekatariak ber-bertako aurreko taulara begira egon behar du, hitz egiteko burua erabat jiratu beharra duelarik saretxora, tortikolisa delarik segur aski bekatuen ordaina; guri bai egin zaigu tortikolisa bertako gangara so. Naif deigarriak dira Adan eta Noek dituzten barrabilen estalgarriak.\nSarkofagoa: harri zurikoa, eliza aurreko Plaza zabalean, erromatarren bataila bat du zizelatuta, aska edo iturriarena egiten du; oso higatua dago, antzinakotasun itxura gehitzen dio horrek.\nEufemia Doatsuaren Basilika: xumea eta txikia, erromanikoa; garbituegia dago aukeran, faltsu taxua, berri tankera, hartzen baitu: ganga ederra du, aurrealdea ere ederra da dorretxo txiki batekin.\nBi portale edo etxaurre: gaur egun denda dotore bihurtuak; ezin daitezke esplica ikusi gabe, berez ere esplika zailak baitira: harri zurizko sarrera estu bat dute kaletik, bi horma alboetan eta gainean arkua: ate edo bigarren ate bezala lau ataleko oholtzak, tamaina guztietako mila eta bi txinget, gako, pasadore eta sarrailekin, batzuk atakarekin ere; lau zatitan hertzi daitezke: osorik, hiru laurdenak, erdia, edo laurdena.\nAzoka-plaza: ez du zer askorik begiratzeko, ordulari handia ez bada edo horma gainetik erortzen den ura iturri bat osatuz.\nMonteluco. Espoletotik 7 kilometrotara, goi batean, Spoletoren Arrate bailitzan. Gaineko lautada batetan dago kokatua, badu bere Kantabria eta Ixua, bere ostatu eta hotela, baita autobusa, mahaiak, iturria eta arratsalde pasa dagoen jende pila ere. Paraje atsegina eta zaindua; artadia da basoa. Frantzisko dohatsuak fundatutako Monasterioa da bertako Santutegia: dena da neurri txikikoa, atsegina, sei bat metroko txiki-txikia da eliza bera ere: aldare ostean aulkiteria eta koru apalak, alboetan bi kaperatxo. Behe aldean Eibarko erreka zuloen ordez garitza horia den lautada zabala zuhaitz berdez zipriztindua: Maltzagatik, Azitaindik edo Markinatik Arraterainoko dena artadia da hemen.\nAcquapartera bidean ikusi dugu soroen lehenengo urestaketa: guk berriz euripetik atera ez garen sentipena dugu.\nMendiz mendi, gainez gain goaz, baina gaur ez dago atzoko herririk. Etxe berri asko dago, baina batez ere etxaldeko eraikuntza ezberdinen multzo arreak.\nAuto deskapotagarri asko dabil Italiako errepide eta kaleetan.\nTontor batean dagoen hiri piko-pikoa. Bakoitzak bere atea duen hiru etxadi-eraztunek osatzen dute hiria: lehen eraztuna, beherenengoa, Erdi Aroko eta erromatarren etxadiena da; noizkoa edo norena ez dakidana da bigarrena; zati etruskoa gorengoa. Etruskoa da dotoreena, harlauza zabalez oso ondo lauzatua, jauregiak dirudite etxe denek, asko dira palazio direnak ere. Beste eraztun biak berrikuntza lanetan daudenez desatseginak dira, zoru berriarekin politagoak geldituko diren arren; baina nolanahi lehenengo eraztunaren etxaurreak zaharkituta daude; bigarren eraztuna atseginagoa da txukunagoa eta zainduagoa baita. Antzinako herrietako kale eta kalexkak, kale artezak dira, simetrikoak, kale bihurririk gabe. Ateetako batek arrano handi bat du, erpeekin helduta zapi bat eta bere hegalpe bakoitzean arrano txiki bana: hiriaren ezaugarria da, arrano bera errepikatuta ikusten baita hiriko zenbait lekutan.\nEtruskoen zatia: Plaza ederra du, bertan zerbait hartuz eserita kontu-kontari dagoen jendez, patxadako giroa du.\nLogia: harrizko zutabe sendoetan oinarritzen da sabai adreiluzkoa; harridura sortu digu, gaur egun garaje lanetarako erabilia baitago; ez du dorrerik baina bai kanpaitxoa fatxadan, baita eskailera zabaleko jauntxoaren agerraldirako zabaltza ere.\nJauregia: ederra eta handia.\nDuomo: egile berdina zebilen inguruan, agian modan zegoen, baina egunotan ikusi ditugunen antzerako arrosetoia du honek ere; mailadi luzea aurrean plazari giro propioa emanez; sarrera gotikoa zur tailatutako ate erraldoiarekin; abside aldeko oste-aldea du berezia: erromaniko arkutxoen zutoinek tamalez higatuta baina burutxo tailatu piloa dute beheko erremate bezala; leiho gotiko tailatu ederrak, bakoitza ezberdina; auskalo nora edo zertarako doan eskailera harrizkoa balkonada gisa; dorrearen alboko azpialdean zurezko sarraila erraldoizko ate erraldoiak dituzten antzinako zaldiak edo gurdiak gordetzeko zitezkeen zuloak gaur egun denda bihurtuta.\nS. Fortunato: goi aldeko berdegune batean; hainbesterainokoa ez bada ere Gironako katedralaren aurrekoa gogarazten digun mailadia du aurrean; ate gotiko ederra, arku piloz osatutako arku osoa, landugabeko leuna; horma guztiak pikatuak daude, harriak agerraraziak; arku gotikoz garaia, sabai zuria… eremu goibel baten sentipena sortzen du barnealdeak: ez da eliza austeroa, eliza hutsa baizik, bihotza eremu dutenentzakoa: hemen ezin daiteke inorekin komunikatu, ezin daiteke ez izpiriturik ez ipurdirik berotu; fresko hondakinak; organorik gabeko koru erraldoi deigarria baina alferrik galdua; pulpitua dirudien harrizko balkoia eskumako gurutzaduraren goi-goian; aulkiteri oso landu ederra; presbiterio aurreko burdinsare batetik ere ikusgai aldare nagusi pean Portunato Doatsuaren hezurrak gordetzen dituen marmol zuri-gorrizko hilobi erraldoia; zurezko pulpitu handia bere inkrustazioekin ia buelta osoa emanez zutabe sendoari; ur-bedeinkatu ontzi txikia oso landua harri gogor batetan; Portunato Doatsuaren estatua erraldoia bakarti, trakets eta bitxi, aldare ostean inolako osagarririk gabe.\nS.Nikola eleiza: olioak gordetzeko ataka duen harrizko bataiarri garaia perretxiko digante bailitzan: nola demontre moldatzen ote dira umearen burua ureztatzeko!.\nHerri txukuna geldituko da Todi berrikuntza lanak bukatutakoan, baina aldapara ez dio inork kenduko.\nItalian ere, bat palarekin lanean, eta bost kasko handidun begira.\nEuskal kutsuko Baldasarri deitutako bat dabil hemendik furgoneta batekin: izan ziren izan gerrari euskaldunak Italian, hezurrak ez ezik agian hazia ere utzi zutenak.


TOPAKETA: “Etorkizuna belaunaldi berrien begiradatik” - Sala BARATZA Aretoa\n10:30 Harrera. Heltzeko eta elkar ikusteko denbora.\n11:00 EZOHIKO MAHAINGURUA\n(Intza Alkain, Edurne Azkarate eta Maite Aizpuruak bideratua)\nEzohiko mahainguru bat, gaur egun, mahainguru bat egitea da.\nMahia eta ingurua: Konponbide ezberdinen bila, mahai baten bueltan gai polemikoak perspektiba ezberdinetatik iruditkatzeko espazioa.\nUtopia praktiko baten bila, mahai azpitik gaineratu beharrekoak imaginatzera gonbidatzen zaitugu. Hau da, lanera.\nZeintzuk dira euskal arte eszeniko garaikidearen helmuga desiragarriak?\nGaldera honi erantzuna emateko moduan bazaudete, etorri.\nGaldera honen inguruko erantzun ezberdinak entzuteko prest bazaudete, etorri, mesedez.\nGai honi buruz ideiarik ez daukazula uste baduzu, etorri, arren.\nGuri bezala, temazo honek katxonda jartzen bazaitu, joder, hau da zure mahingurua.\nDigitalizazioa arte eszenikoetan: forman eta edukietan. Eraldaketa digitala arte eszenikoetara iritsi da, muntaiak aberasteko eta ikuslego globaletara zabaltzeko asmoz. Esperientzia eta adibide ezberdinen bidez, digitalizazioari buruzko hausnarketan sakontzera gonbidatzen zaituztegu.\nDigitalizazioaz ari garenan, zertaz ari gara? Digitalizazioak aukera berriak irekitzen dizkigu? Prest al daude gure konpainiak digitalizazio horri eusteko? Aretoetara ikusle berriak joatera animatzen ditugunean, ohiko jardunbideetatik haratago dagoen esperientzia bat proposatzea ezinbestekoa da?\n2021-05-15 10:30 2021-05-15 18:30 Europe/Andorra TOPAKETA: “Etorkizuna belaunaldi berrien begiradatik” Aurtengo gaia “Etorkizuna belaunaldi berrien begiradatik” izango da. Aurreko urteko ildoari jarraituz, eta EHAZErekin Bidenteak gara libuaren harira egindako kolaborazioa sendotzeko asmoz, aurten etorkizunari begira jarriko gara, horretarako orainaldian begia jarriz. Topaketan, alde batetik, belaunaldi berriei ahotsa eman nahi diegu. Haien ekarpenak denon gogoetarako adierazgarriak izan daitezkeelakoan, hausnarketa lan bat gidatzera gonbidatuko ditugu, goizean egingo […] Oihaneder euskararen etxea Sala BARATZA Aretoa


Canavelles - Wikipedia, entziklopedia askea.\nAiguatèbia i Talau, Oleta i Èvol, Soanyes, Nyer, Toès i Entrevalls, Fontpedrosa eta Sautó\n7 (%28) 19 (%76)\nCanavelles (katalanez; frantsesez eta ofizialki: Canaveilles) Katalan Herrietako udalerri bat da, Conflent eskualdean kokatua. Administratiboki Frantziako Ekialdeko Pirinioak departamenduan dago, Okzitania eskualdean. 2013an 49 biztanle zituen.\nUdalerrian izen bereko herriaz gain Llar herriska dago, 1821 arte berezko udalerria izan zena.\n2007an Canavelles udalerrian erroldatutako biztanleak 49 ziren. Familiak 24 ziren, horien artean 8 pertsona bakarrekoak ziren (8 bakarrik bizi ziren gizonak), 8 seme-alabarik gabeko familiak ziren eta 8 seme-alabak dituzten bikoteak ziren.\n2007an 52 etxebizitza zeuden, 22 familiaren etxebizitza nagusia ziren eta 30 bigarren erresidentzia ziren. Etxebizitza guzti hauek 52etxeak ziren. 22 etxebizitza nagusietatik 18 bere jabearen bizilekua ziren, 2 alokairuan okupaturik zeuden eta 2 doan lagata zeuden; 3 etxek bi gela zituzten, 11 etxek hiru zituzten, 4 etxek lau zituzten eta 4 etxek bost zituzten. 2 etxek euren parking plaza propioa zuten azpian. 11 etxetan ibilgailu bat zegoen eta 9 etxetan bat baino gehiago zituzten.\nCanavelles udalerriko biztanleria-piramidea 2009an .\n2007an lan egiteko adina zuten pertsonak 39 ziren, horien artean 26 aktiboak ziren eta 13 inaktiboak ziren. 26 pertsona aktiboetatik 24 lanean zeuden (12 gizon eta 12 emakume) eta 2 langabezian zeuden (2 gizon). 13 pertsona inaktiboetatik 3 erretiraturik zeuden, 4 ikasten zeuden eta 6 "bestelako inaktibo" gisa sailkaturik zeuden.\nNyer (2,2 km)\nToès i Entrevalls (2,5 km)\nOrellà (2,6 km)\nOleta (2,7 km)\nSoanyes (2,9 km)\nJújols (5,4 km)\nEscaró (5,4 km)\nBNF: 15270947s (data)


2018-2019 ikasturtean doktoreak ez diren ikertzaileak prestatzeko Doktoratu Aurreko Programako laguntza berriak. LAGUNTZA BERRIAK - IKERKETA ESPEZIFIKOA. - Eusko Jaurlaritza - Euskadi.eus\n2018-2019 ikasturtean doktoreak ez diren ikertzaileak prestatzeko Doktoratu Aurreko Programako laguntza berriak. LAGUNTZA BERRIAK - IKERKETA ESPEZIFIKOA.\nOhar garrantzitsua! zuzentzeko\nOinarri arautzaileak ezartzea eta 2018-2019 ikasturterako laguntzak iragartzea hau da, doktoreak ez diren ikertzaileak prestatzeko doktoratu aurreko programaren laguntzak (doktoreak ez diren ikertzaileek doktorego-tesia egitera bideratutako ikerketa finantzatzeko direnak).\nLaguntzaren ordainketa zatikatua izango da, eta ezarpen-zentroei eta zentru kontratugileei ordainduko zaie: laguntza emateko ebazpena eman ondoren % 10 ordainduko da, behin beka onartu ondoren. Eta gainerakoa % 30eko hiru ordainketatan ordainduko da; ordainketa bakoitza 2019ko otsailean, maiatzean eta irailean egingo da.\nEskatutako unibertsitate- titulua izatea egiaztatzeko | Honako titulazio hauetakoren bat duela egiaztatu beharko du:\na. Unibertsitate-graduko eta -masterreko espainiar titulu ofiziala. Ikasketa horien guztien iraupena 300 ECTS kreditukoa izango da gutxienez.\nb. Espainiako unibertsitate-titulu ofiziala (Lizentziatura, Arkitektura, Ingeniaritza, Arkitektura teknikoa, Ingeniaritza teknikoa, Diplomatura), edo Europako Goi-mailako Hezkuntzaren Esparrua osatzen duen beste herrialde batekoa, Masterrerako sarbidea lortzeko gaitzen duena, urriaren 29ko 1393/2007 Errege Dekretuaren 16. artikuluan ezarritakoaren arabera, eta unibertsitate-ikasketa ofizial guztietan gutxienez 300 ECTS kreditu gainditu izana, eta horietatik, gutxienez 60 Master-mailakoak izango dira.\nNolanahi ere, eskabidea egiten denean master amaierako lanaren kalifikazioaren zain daudelako masterreko ikasketak bukatu ez dituzten eta doktorego-programan sartzeko master-titulua 2018ko urriaren bukaerarako lortzea espero duten pertsonen eskabideak kautelaz onartuko dira. Behin betiko onartuko da, eskatzaileak 2018ko urriaren 31 baino lehen Ikerketa Zuzendaritzara masterra amaitu duela egiaztatzen duen dokumentazio ofiziala igortzen duenean.\nc. Doktorego-ikasketetan sartzeko titulua ematen duen herrialdean ahalmena ematen duten atzerriko hezkuntza-sistemen arabera lortutako titulua.\nd. Goi-mailako hezkuntzarako kualifikazioen espainiar esparruko 3. mailari dagokion baliokidetasuna eskuratu duen unibertsitate-titulu ofiziala, azaroaren 21eko 967/2014 Errege Dekretuarekin bat etorriz. Errege-dekretu horrek ezartzen ditu Unibertsitateko titulazio eta ikasketa-maila ofizialarekin homologatzeko eta haren baliokidetzat jotzeko zein ikasketak baliozkotzeko baldintzak eta prozedura, atzerrian egindako goi-mailako ikasketei dagokienez, baita kualifikazioen espainiar esparruaren baitako mailen baliokide direnak zehazteko prozedura ere, arkitekto, ingeniari, lizentziatu, arkitekto teknikoa, ingeniari teknikoa zein diplomadun goi-mailako titulu ofizialei dagokienez.\nPertsona eskatzailearen bizilekuari buruzko datuak egiaztatzeko | EAEko udalerriren batean erroldatuta egotea eskabidea aurkezteko unean; 2018ko urtarrilaren 1etik hasita (A modalitatean) edo 2016eko urtarrilaren 1etik hasita (B edo I modalitateetan). Hala eta guztiz ere, onartu egingo dira EAEn erroldatuta egon ohi diren pertsonen eskabideak, baldin eta eskakizun hori betetzen ez badute deialdi honen xedearekin lotutako graduko edo graduondoko unibertsitate-ikasketak EAEtik kanpo egin dituztelako.\nErkidegotik kanpoko atzerritarren kasuan, egoitza-baimena eduki behar dute.\nDoktorego ofizialeko programa baten matrikulatuta edo onartuta dagoela egiaztatu beharko da.\nHala eta guztiz ere, deialdian parte hartzeko eskabidea onartuko zaie 2017ko azaroaren 15erako doktorego-programan onartuak izatea espero duten pertsona guztiei. Eskabide hori behin-behinean ebaluatuko da, eta, behin betiko onartzeko, eskatzaileak Ikerketa Zuzendaritzara programan onartu dutela egiaztatzen duen dokumentazioa igorri beharko du.\nGrado, Lizentziatura, Arkitektura, Ingeniaritza, Arkitektura Tekniko, Ingeniaritza Tekniko edo Diplomatura ikasketen amaiera-data 2013ko ekaina izango da, edo geroagoko data honako salbuespen hauekin:\nAmaiera-data 2011ko ekaina edo geroagoko data izan daiteke kasu honetan: 2011ko ekainetik 2013ko ekainera bitarte, gutxienez 3 hilabetez, 3 urtetik beherako seme-alabak artatzen eta zaintzen aritu diren eskatzaileen kasuan.\nIkasketak amaitzeko data 2009ko ekaina edo geroagoko data izan daiteke Medikuntza, Farmazia, Biologia, Kimika edo Psikologia lizentziadunentzat, baldin eta laguntza eskatzen dutenean Medikuntzako Espezialitateko titulu ofiziala (BABE) edo Farmaziako Espezialitatekoa (BAFE) badute, edo Biologia, Kimika edo Psikologiako espezialitateetako ziurtagiri ofiziala (BABE, BAKE edo BAPE, hurrenez hurren).\nBatez besteko nota honako hau edo hortik gorakoa izatea:\n6 puntu 10., 11. eta 12. arloak egiteko\n6,5 puntu 1., 2., 3., 8., 9., 13., 15. eta 16. arloak egiteko\n7 puntu 4., 5., 6., 7., 14., 17., eta 18. arloak egiteko.\nIkasketen espedienteak ez badu jasotzen batez besteko nota 1etik 10era bitarteko eskalan, honela kalkulatuko da: asignatura bakoitzean lortutako kalifikazio numerikoa bider asignatura horretako kreditu-kopurua zati kalifikazioarekin guztira lortutako kreditu guztien batura. Berritzen ez diren planen kasuan, batez besteko nota izango da berdin lortutako kalifikazioen batuketa zati gainditutako ikasgai guztien kopurua.\nEspedientearen batez bestekoa kalkulatu ahal izateko, baliozkotu edo egokitu dituen unibertsitateak kalifikatu ez dituen baliozkotutako edo egokitutako ikasgaien edo kredituen kasuan, jatorrizko ikastetxean edo ikasketetan lortutako kalifikazioak zenbatuko dira, agiri bidez egiaztatuta baldin badaude. Dokumentu bidez egiaztatu ezean, gainditutzat joko dira.\nEra berean, espedienteko batez besteko nota kalkulatzeko, ez da kontuan hartuko beste espezialitate batzuetako ikasgaietan lortutako notarik, ezta master-ikasketen notarik ere.\nIkasketak atzerrian egin dituzten erabiltzaileek eskatzaileen kasuan, kontuan hartuko da ANECA/Kalitatea Ebaluatu eta Egiaztatzeko Estatuko Agentziaren ziurtagiri ofizialean azaltzen den espediente akademikoaren batez besteko nota.\nAgindu hau argitaratu baino lehenago ez izatea doktoreak ez diren ikertzaileak prestatzeko eta doktore-tesia egiteko programen laguntzarik, edo halako laguntzarik jaso ez izana.\nPrestakuntza akademikoa eta profesionala egiaztatzeko | Hautapen-prozesutik kanpo geldituko dira deialdi honetan eskatutako baldintzak betetzen ez dituzten edo betetzen dituztela garaiz eta forma egokian frogatzen ez duten pertsonak.\nKonpromisoa | Hautapen-prozesutik kanpo geldituko dira deialdi honetan eskatutako baldintzak betetzen ez dituzten edo betetzen dituztela garaiz eta forma egokian frogatzen ez duten pertsonak.\nAurkeztu beharreko beste agiri batzuk | Hautapen-prozesutik kanpo geldituko dira deialdi honetan eskatutako baldintzak betetzen ez dituzten edo betetzen dituztela garaiz eta forma egokian frogatzen ez duten pertsonak.\nInformazio-memoria | Hautapen-prozesutik kanpo geldituko dira deialdi honetan eskatutako baldintzak betetzen ez dituzten edo betetzen dituztela garaiz eta forma egokian frogatzen ez duten pertsonak.\nEz izatea diru-laguntza edo laguntza publikoak jasotzeko aukera kentzen dion zehapen penal edo administratiborik, edo horretarako gaitasuna kentzen dion debeku legalaren pean erori ez izana, sexu-bereizkeriagatikoak barne hartuta, otsailaren 18ko 4/2005 Legeak ?emakumeen eta gizonen berdintasunari buruzkoak? azken xedapenetako seigarrenean ezarritakoari jarraikiz.\nDeialdiaren araudia BOPV Nº 02669/2018\nDeialdiaren araudia AGINDUA, 2018ko maiatzaren 31koa, Hezkuntzako sailburuarena, zeinaren bidez erregulatzen baitira, 2018-2019 ikasturtean, doktore ez diren ikertzaileak prestatzeko Doktoratu Aurreko Programako laguntza berriak eta laguntza-berritzeak, eta laguntza horien deialdia egiten.\nEskatzailearen curriculum vitae normalizatua\nEskatzailearen curriculum vitae normalizatua; horrekin batera, curriculum vitaean alegatzen diren merezimendu akademikoak eta zientifikoak egiaztatzen dituen dokumentazioaren kopia aurkeztuko da; argitalpenak egin baditu, lehenengo orrialdearen fotokopia, eta laguntzak lortu baditu, laguntzak emateko Ebazpenaren fotokopia.\nSinatutako tesi-proiektuaren zuzendariaren curriculum vitaea\nSinatutako tesi-proiektuaren zuzendariaren (eta, hala badagokio, zuzendarikidearen) curriculum vitae nomalizatua. Bertan, azken 6 urteetako merezimendu zientifikoak bilduko dira. Ingelesez aurkeztu ahal izango da, edo EAEko hizkuntza ofizialetako batean.\nMasterraren espediente akademikoa\nMasterraren espediente akademikoa, eskabidea aurkeztu arte lortutako kalifikazioekin. Espediente horretan kalifikazio horiek lortu zireneko datak azalduko dira.\nEzarpen-zentroaren idazki bidezko konpromisoa bertako legezko ordezkariak sinatutakoa\nEzarpen-zentroaren idazki bidezko konpromisoa —bertako legezko ordezkariak sinatutakoa (ikerketako errektoreordeak edo haren baliokideak, unibertsitateen kasuan)—, laguntza lortzen duten eta doktoreak ez diren ikertzaileei doktoratu aurreko kontratua formalizatzeko, betiere kontratua duten modalitateetan.\nIdazki horretan esanbidez adieraziko da Agindu honetako 11. artikuluan ezartzen diren betebeharrak beteko direla.\nEzarpen-zentroa UPV/EHU duten eskabideei dagokienez, Ikerketa Zuzendaritzak ofizioz eskatuko du konpromiso hori.\nEskatzailea ezarpen-zentroari atxikitako departamentuan onartu dutela adierazten duen idazkia\nEskatzailea ezarpen-zentroari atxikitako departamentuan onartu dutela adierazten duen idazkia, departamentuko zuzendariak sinatuta.\nDoktorego-programa ofizial baterako matrikula edo onarpena\nDoktorego-programa ofizial baterako matrikula edo onarpena, 25.3 artikuluan ezarritako eran, programa horren arduradunak sinatua\nOnarpena 2018ko azarorako lortzea espero denean, eskatzaileak behin betiko onarpenaren ziurtagiri bidalio beharko dio Ikerketa Zuzendaritzari 2018ko azaroaren 15a baino lehenago, egun hori barne dela.\nEskabidean azaltzen den erantzukizunpeko adierazpenean jasotakoak egiaztatzen dituen dokumentazioa, halakorik behar izanez gero.\n25.5 artikuluan bildutako salbuespenak egiaztatzen dituen dokumentazio ofiziala, halakorik behar izanez gero.\nDoktorego-programaren ezaugarri adierazgarrienak bilduko dituen memoria\nEskatzailea onartu duten edo eskatzaileak onartua izatea espero duen doktorego-programaren ezaugarri adierazgarrienak bilduko dituen memoria formatu normalizatua. Ezaugarri horien artean honako hauek nabarmenduko dira esanbidez: eskatzailearen ikerketa-prestakuntzarako hautatutako doktorego-programaren oinarri direnak. (3 orrialde gehienez).\nEskatzailea sartuko den ikerketa-taldeari buruzko memoria\nEskatzailea sartuko den ikerketa-taldeari buruzko memoria formatu normalizatuan (gehienez ere, 3 orrialde), eskatzailearen zientzia-kalitatea eta prestakuntza-ahalmena adierazita\nHorretarako, I+G proiektu batean edo ikerketa-lerro jakin batean, egindako edo egiten ari diren kolaborazioen bidez egiaztatuta, ikertzaile gisa lankidetzan diharduten eta\nhautagaiaren prestakuntza-programaren garapenean parte hartzeko engaiatuak diren pertsona edo pertsonak joko dira ikertzaile-taldetzat –formalki edo informalki eratutako taldea.\nDoktore-tesiaren proiektuaren memoria zientifiko-teknikoa\nDoktore-tesiaren proiektuaren memoria zientifiko-teknikoa formatu normalizatuan, proiektuaren zuzendariak, eta zuzendarikideak (balego) sinatua. Memoria horren edukia honako hau izango da: proiektuaren izenburua, laburpena, aurrekariak, helburuak, metodologia eta lanerako plana interes zientifikoa eta/edo soziala eta bibliografia nabarmenena (gehienez ere 3 orrialdekoa). Memoria horretan honako hau bilduko da esanbidez:\nEspero ote den eskatzaileak doktore-tesiaren proiektuaren eta haren defentsaren helburuak lortuko dituela laguntza jasoko duen 3 urteetan lanaldi osoko dedikazioarekin.\nAgindu honetako 8. artikuluaren arabera aplikatzekoak diren printzipio etikoak hartuko ditu kontuan proiektuak.\nEAEko hizkuntza ofizialetako batean aurkeztu beharko dira memoriak. Era berean, memoriak normalizatu gabeko formatuetan aurkeztuz gero edo artikulu honetan zehaztutakoak baino orrialde gehiago izanez gero, eskabidearen zuzendu beharreko hutsunetzat joko dira.\n25.4 artikuluan eskatzen den titulua edo titulua emateko eskubideak ordaindu direla egiaztatzen duen dokumentua.\n25.4 artikuluan aipatutako titulazioa lortzeko ikasketen jatorrizko ziurtagiri akademikoa, unitatearen arduradunak emana. Ikasketen ziurtagirian honako datu hauek jasoko dira: ikasketen izena, titulazioaren programako ikasgai guztiak, gainditutako ikasgaiak eta lortutako kalifikazioak eta kalifikazio horiei dagozkien datak. Espedienteak 1etik 10era bitarteko batez besteko nota adierazi behar du.\nIkasketak atzerrian egin badira, ziurtagiri akademiko ofiziala aurkeztuko da, baita ziurtagiri horren zinpeko itzulpena ere, baldin eta ziurtagiria EAEko bi hizkuntza ofizialetako batean ez badago. Edonola ere, espediente akademikoaren ziurtagirian edo espedienteari atxikitako beste dokumentu batean jaso beharko da zein diren dagokion ebaluazio-sistemako gehieneko eta gutxieneko kalifikazioak, eta zein den ikasgai bakoitza gainditzeko behar den gutxieneko kalifikazioa. Gainera, ANECA/Kalitatea Ebaluatu eta Egiaztatzeko Estatuko Agentziaren ziurtagiri ofiziala aurkeztu beharko du, eta adierazi zein den espediente akademikoaren batez besteko kalifikazioa Espainiako ebaluazio-sistemaren barruan.\nUnibertsitateko goi-mailako titulu bat baino gehiago izanez gero, espediente akademikoa eta titulazioa eskuratzeko data kalkulatzeko, aukeratutako doktorego-programarekin zerikusirik handiena duena soilik hartuko da kontuan. Gainerako titulazioak ere kontuan hartu ahal izango dira curriculum vitaea balioesteko.\nLehen zikloko espediente bat eta bigarren zikloko beste bat izanez gero, bietan oinarrituta kalkulatuko da batez besteko nota, bietan lortutako kalifikazioak kontuan hartuta.\nEskatzailea EAEko udalerriren batean erroldatuta dagoela egiaztatzen duen ziurtagiria. Erroldatuta egon behar du 2018ko urtarrilaren 1etik, gutxienez, A modalitatean aurkeztuz gero; 2016tik, B edo I modalitatean aurkezten bada.\nDeialdi honen xedearekin lotutako unibertsitate-ikasketak direla-eta, erroldari buruzko eskakizun hori betetzen ez duenak ikasketa horien matrikula edo beste edozein egiaztagiri ofizial aurkeztu beharko du; halaber, ziurtagiriak aurkeztu beharko ditu egiaztatzeko aurrez EAEn erroldatuta egon dela, eta, justifikatu beharreko denbora horretan guztian beste autonomia-erkidego batean edo atzerrian erroldatuta egon dela (atzerrian egon bada, enbaxadako erregistroa aurkeztu beharko du).\nEgoitza-baimena, hala badagokio.\nSinatutako tesi-proiektuaren zuzendariaren (eta, hala badagokio, zuzendarikidearen) curriculum vitae normalizatua. Bertan, azken 6 urteetako merezimendu zientifikoak bilduko dira. Ingelesez aurkeztu ahal izango da, edo EAEko hizkuntza ofizialetako batean.\nOnarpena 2017ko azarorako lortzea espero denean, eskatzaileak behin betiko onarpenaren ziurtagiri bidalio beharko dio Ikerketa Zuzendaritzari 2017ko azaroaren 15a baino lehenago, egun hori barne dela.\nEskatzailea sartuko den ikerketa-taldeari buruzko memoria formatu normalizatuan (gehienez ere, 3 orrialde), eskatzailearen zientzia-kalitatea eta prestakuntza-ahalmena adierazita.\nEskatzailea EAEko udalerriren batean erroldatuta dagoela egiaztatzen duen ziurtagiria. Erroldatuta egon behar du 2016ko urtarrilaren 1etik, gutxienez, A modalitatean aurkeztuz gero; 2014tik, B edo I modalitatean aurkezten bada.\nEskabidea modu telematikoan eskuragarri egongo den inprimakiaren bitartez baizik ezingo da egin. Helbide horretatik, izangaia Zientzia Politikako aplikazio informatikoan sartuko da, eta bertan alta hartu beharko du erabiltzaile moduan, eta aplikazioan zehaztutako jarraibideak bete. Eskatzailearen identitatea egiaztatu egingo da, pertsona horren esanbidezko baimenarekin, datuak egiaztatzeko zerbitzuaren bitartez. Zerbitzu hori Administrazio Elektronikoari buruzko 21/2012 Dekretuaren bigarren xedapen gehigarrian jasota dago.\nEskabidearekin batera aurkeztu beharko den dokumentazioa bide elektronikoa erabiliz soilik aurkeztuko da, eta laguntza Berrietarako Agindu honetako 27. artikuluan azaltzen den dokumentazioa izango da.\nEskatzailea ezin bada sinadura elektroniko bidez identifikatu, eskabide telematikoa bete eta amaitu ostean eta eskabidearekin batera aurkeztu behar den dokumentazioa aurkeztu ondoren, eskabidearen inprimaki ofiziala lortuko da papereko euskarrian dokumentu hori soilik aurkezteko.\nEskabideak honako leku hauetan ere aurkeztu ahal izango dira: Administrazioen Publikoen Araubide Juridikoari eta Administrazio Prozedura Erkideari buruzko urriaren 1eko 39/2015 Legearen 16.4 artikuluan aipatutako bulegoetan; Euskal Autonomia Erkidegoko Administrazio Orokorraren eta bere erakunde autonomiadunen erregistroen sorrera, antolaketa eta funtzionamenduari buruzko apirilaren 29ko 72/2008 Dekretuan aipatutako bulegoetan, eta «Zuzenean» Herritarrentzako Arreta bulegoetan: Bizkaian (Kale Nagusia 85, 48011 Bilbo), Gipuzkoan (Andia 13, 20003 Donostia) eta Araban (Ramiro de Maeztu 10, behea, 01008 Gasteiz).\nEzarpen-zentroa Euskal Herriko Unibertsitatekoa izanez gero, erregistro-bulego hauetan formalizatu ahal izango da eskaera: Arabako 01 erregistro-bulegoa (Arabako Campuseko Errektoreordetza, Izardui komandantea 2, 01005 Vitoria-Gasteiz), Gipuzkoako 02 erregistro-bulegoa (Ignacio Mª Barriola gelategia, Elhuyar plaza 1, 20018 Donostia), Bizkaiko 03 erregistro-bulegoa (Errektoretza, Sarriena z/g, 48940 Leioa) eta Bizkaiko 84 erregistro-bulegoa (Larrako Etxea, Agirre Lehendakariaren etorbidea 83, 48015 Bilbo).\nInprimaki ofizialak eskabidea identifikatzeko zenbaki bat izango du. Inprimaki ofiziala eskuz edo elekronikoki eraldatuko balitz, eskabidea automatikoki baztertuko da.\nPREDOC BERRIAK (Ikerketa Berezia) 2018-2019. Onartuen eta baztertuen ebazpena, eta elkarrizketa pertsonalen datak. [2018/09/11]


Amebaren hozkada txikiak - Elhuyar Aldizkaria\nHasiera » Albisteak » Amebaren hozkada txikiak\nAmebaren hozkada txikiak\nParasitoak koloneko-zelulei bizirik daudela egiten die eraso trogozitosiaren bitartez\nAmebak trogozitosian harrapatuta. Ezkerrean, amebek (berdez) T zelula batzuei, eta, eskuinean, amebek (urdinez) koloneko zelulei egiten diete eraso. - Arg. © Katy Ralston eta David Zemo\nEntamoeba histolyca ameba-espezieak, amebiasi-kasu gehien eta larrienak eragiten duen parasitoak, trogozitosia erabiltzen du koloneko zelulei eraso egiteko. Virginiako Unibertsitateko ikertzaile batzuek Nature aldizkarian argitaratu dutenez, parasitoak zelulari zatiak kentzen dizkio oraindik bizirik dagoela, eta zati horiek fagotizatzen ditu. Horren ondorioz, denborarekin, koloneko zelularen barruko kaltzio-kontzentrazioa handitu egiten da, eta zelula hil egiten da. Ustez, horrela suntsitzen du amebak ehuna, eta amebiasia izeneko gaixotasuna eragiten du.\nZelulei hozkada txikiak egitearen antzeko efektua da; horregatik deitzen diote trogozitosi eraso-mekanismo horri, grekozko trogo aurrizkiak kosk egitea esan nahi duelako. “[Amebak] bizirik dagoen materia jatea eta hildakoa baztertzea ez dator bat onartuta genuen ereduarekin; ez du jadanik hilda dagoen ehuna garbitzen”, diote Virginiako Unibertsitateko ikertzaileek.\nOrain arte, immunitate-sistemako zeluletan bakarrik ezagutzen zuten trogozitosia; hain zuzen ere, linfozitoek hozkada txikien bitartez hiltzen dituzte zelula arrotzak, horien kanpoko mintzean antigeno jakin batzuk topatzen dituztenean. Baina orain zientzialariek amebetan ere aurkitu dute mekanismo hori bera, eta horregatik uste dute oso jatorri zaharreko mekanismoa izan daitekeela eboluzioan.


Berme europarra — Eibar.ORG | Eibarko peoria\nHemen zaude: Hasiera / Blogak / Amatiño / Berme europarra\nAmatiño 2011/02/02 23:00\nEuropako Ezarpen Bankuak 195 milioi euroren maileguaz bermatuko du Zubietako Hondakin Kudeaketa Gunea. Horrez gainera, Banestok eta La-Caixak 70 milioiz finantzatuko dute eta Gipuzkoako Aldundiak 125 milioi ordainduko. Hamabost urte behar izan dira...\nAlbistea ez da Europako Ezarpen Bankuak dezente milioi asko bermatzea, bermegoa bera baizik. Benetan azpimarratzekoa ez da Europako Batasunak sortarazitako banketxeak 195 milioi segurtatzea, ezpabere segurtatu nahi izana bera. Hau da, aipagarriena, nabarmenena, garrantzitsuena, Europako finantza-erakunde publikorik nagusienaren berme-erabakia da, eta ez berme-kopurua handia edo txikia den.\nEuropak ez du edozein egitasmo diru-laguntzaz bedeinkatzen. Europar banketxeak ingurumenari dagozkion arauak bete beharra eskatzen du diru-maileguak eman ahal izateko, Europako Batasunaren baitan daudekeen araurik zorrotzenak bete beharra alegia. Horra zergatik haren finantza-laguntza diru-berme soilaz haraindi kontzeptu-bermea den, besteak beste ingurumen-betekizunak bermatzen baititu.\nDebabarreneko zabor eta hondakinen kudeaketaz arduratu behar izan nuenez gero 1995tik 1999ra bitartean, ondotxo dakit zein luzea izan den Gipuzkoan amaitzear --edo hastear-- dagoen bilakaera. Segurutik gurean ez ditugu politikaririk argienak, ez kudeatzailerik trebeenak baina, behar bada, ezta herritar-ekimenik serioenak ere. Eta hau esan behar da, aurrekoak ukatzeko premiarik gabe.\nEdonork du mesfidati jokatzeko eskubidea, baina benetan inork sinesten al du gaur egungo legeriaren arabera Europako Batasunaren barrutian ingurumen-baldintzak beteko ez dituen azpiegiturarik eraiki daitekeenik? Edo, beste modu batez esanda, inork uste al du Europako Ezarpen Bankuak bere gain hartuko lukeenik, 195 milioi euroren maileguaz, Europako Batasunaren ingurumen-eskakizunak gogoan ez lituzkeen egitasmoriik?\nHamabost urte luze oinarri-oinarrizko azpiegitura egin ahal izateko. Zenbat alferrikako lan, ahalegin eta galera gero...


Aparatu elektriko eta elektronikoen hondakinak nola birzikla ditzaket?\nHome / Bloga. / BESTE / Aparatu elektriko eta elektronikoen hondakinak: Zenbat eta bilketa puntu gehiago, birziklapen gehiago.\n“Cuantos más puntos de recogida, más aparatos reciclados” Kataluniako Generalitat-aren kanpaina berria da herritarrak, aparatu elektriko eta elektronikoen hondakinak (AEEH) biltzera bultzatzeko. Kanpainan zehar banatzaileak aparatuen bilketan nahastea bilatuko da erosleak kontzientziatzen dituzten bitartean, haiek ere bilketan parte hartu dezaten.\nKanpaina, erabiltzaileei aparatu elektriko eta elektronikoen hondakinen bilketan parte hartzeko informazioa eskaintzean datza gehienbat. Adibidez:\nAparatu berri bat erosi eta gero, zaharra erosketa puntu batean utzi daiteke hilabete bateko denboran zehar.\nAEEH txikiak 400m2 baino gehiagoko salmenta puntuetan utzi daitezke, nahiz eta aparatu berririk erosi ez.\nHalaber, Kataluniako Hondakin Agentziak aparatua bota baino lehen konponketa edo berrerabilpena saiatu behar direla azpimarratu nahi dio erabiltzaileari. Hurrengo estekan biztanleok produktuak konpontzeko dugun eskubidea eta joera honen garapena aztertzen dituen iritzi artikulu bat aurkitu daiteke.\nZICLA® eta aparatu elektriko eta elektronikoen hondakinak (AEEH).\nZICLA®-k aparatu elektriko eta elektronikoen bilketa, berrerabilpena eta birziklapena bultzatzen duten bi proiektu adierazgarrietan hartu du parte.\nWEEENNING proiektua: Getxon, Aparatu Elektriko eta Elektronikoen Hondakinen kudeaketa-estrategia arduratsuak ezartzeko demostrazio proiektua. Proiektuaren baitan AEEH-en bilketarako edukiontziak diseinatu, garatu, fabrikatu eta herriko puntu ezberdinetan ezarri ziren hondakin hauek berrerabili edo birziklatu ahal izateko.\nFENIX proiektua: AEEH-en birziklapen prozesuan zehar sortutako hondar-frakzioaren upcycling-a lortzeko proiektua. Helburu nagusia, hondar-frakzio horretatik merkatura bideratutako kalitate altuko plastikozko galautsak lortzea izan zen.\n24 Uzt, 2017 I Kategoriak: BESTE I No Comentarios\n21 Uzt, 2017| No Comentario


Freix-Anglards - Wikipedia, entziklopedia askea.\nAyrens, Jussac, Saint-Cernin eta Saint-Illide\n104 (%47.5) 114 (%52.1)\nFreix-Anglards (frantsesez eta ofizialki: Freix-Anglards) Okzitaniako udalerri bat da. Administratiboki Frantziako Cantal departamenduan dago, Auvernia-Rodano-Alpeak eskualdean. 2013an 208 biztanle zituen.\n2007an Freix-Anglards udalerrian erroldatutako biztanleak 183 ziren. Familiak 80 ziren, horien artean 28 pertsona bakarrekoak ziren (12 bakarrik bizi ziren gizonak eta 16 bakarrik bizi ziren emakumeak), 32 seme-alabarik gabeko familiak ziren eta 20 seme-alabak dituzten bikoteak ziren.\n2007an 141 etxebizitza zeuden, 86 familiaren etxebizitza nagusia ziren, 41 bigarren erresidentzia ziren eta 14 hutsik zeuden. 139 etxeak ziren eta 1apartamentu bat zen. 86 etxebizitza nagusietatik 76 bere jabearen bizilekua ziren, 9 alokairuan okupaturik zeuden eta 1 doan lagata zegoen; 2 etxek gela bat zuten, 6 etxek bi zituzten, 18 etxek hiru zituzten, 17 etxek lau zituzten eta 43 etxek bost zituzten. 57 etxek euren parking plaza propioa zuten azpian. 27 etxetan ibilgailu bat zegoen eta 41 etxetan bat baino gehiago zituzten.\nFreix-Anglards udalerriko biztanleria-piramidea 2009an .\n2007an lan egiteko adina zuten pertsonak 100 ziren, horien artean 77 aktiboak ziren eta 23 inaktiboak ziren. 77 pertsona aktiboetatik 69 lanean zeuden (41 gizon eta 28 emakume) eta 8 langabezian zeuden (4 gizon eta 4 emakume). 23 pertsona inaktiboetatik 10 erretiraturik zeuden, 4 ikasten zeuden eta 9 "bestelako inaktibo" gisa sailkaturik zeuden.\n2009an Freix-Anglards udalerrian 93 unitate fiskal zeuden, 193,5 pertsonek osaturik. Pertsona bakoitzeko diru-sarrera fiskalaren mediana urteko 13.501 euro zen.\n2000. urtean Freix-Anglards udalerrian 21 nekazaritza-ustiategi zeuden, 793 hektarea erabiltzen.\nBNF: 15248242f (data)


Astegoienean jokatuko da Arratiako Goitibehera Txapelketea - Arratia - Begitu.eus\nAstegoienean jokatuko da Arratiako Goitibehera Txapelketea\nAsier Abrisketa 2022-06-20 11:35\nZapatuan Zeanurin eta domekan Diman jokatuko diran lasterketetan parte hartzeako bagilaren 22a baino lehenago emon behar da izena euskalkopa.com webgunean.\n2022ko Euskal Inertzia Kopako erlojupeko lasterketa bi jokatuko dira Arrastian datorren astegoienean. Proba honeek Sputnik Koparako be izango dira puntuagarriak eta Arratia mailako txapelketea egiteko aprobetxau dabe Arratiako Freeskate Taldekoek. Izan be, arratiarrentzako sari banaketea egongo da lasterketa bakotxaren ostean.\nLehenengo lasterketea Zeanurikoa izango da, hilaren 25ean. 17:00etatik aurrera hasiko dira lasterkariak Soloetatik Arregia auzora bajatzen, eskola pareko aldatzetik pasauta. Hurrengo egunean, hilak 26, Diman izango da lasterketea goizez. 10:30etan hasiko dira pilotuak Olazabaletik behera egiten, Santururaino.\nLasterketetarako izen emotea zabalik dago Euskal Inertzia Koparen webgunean. Bagilaren 22a baino arinago egin behar da matrikulea. Goitibeherarik ez dabenentzako, honeek erosi edo alokatzeko aukerea be badago www.maldanbehera.com webgunean.


kritiken hemeroteka » Erruduna nor den\n« Haziak zabaltzen gauez | Ibilaldi baten lehen kanpaina »\nLardaska / Patricia Highsmith (Josu Barambones Zubiria) / Txalaparta, 2020\nKimmelek emaztea akabatu du odol hotzean, baina itxuraz lortu du erruari eta Poliziaren ikerketari itzuri egitea. Walterrek ez du akabatu emaztea, baina errua barne-muinetan bazkatzen zaio, eta pixkanaka goitik behera eraitsiko dio New Yorkeko aldirietako bizitza ordenatua, noiz ere Corby detektibe nekaezin eta obsesiboa bi gizonen bizitzetan usnaka hasiko baita, elkarren loturak miatzen eta gainbeherazko espiral batean kateatzen hala Kimmel nola Corby. Lardaska honetan, zeina berriki plazaratu baita Txalaparta argitaletxean, Patricia Highsmithek erruaren eta erruduntasunaren (ez baitira gauza bera) barrunbeak haztatzen ditu, aurrez aurre jarrita bi pertsonaia erabat aurkako: hiltzaile errugabea eta biktima erruduna.\nKulpari buruzko miaketa horretara iristeko, Highsmithek xehetasun ugariko argumentu bat lantzen du, atze-oihal gisa. Lehenik, gutxi gorabehera nobelaren erdira arte, Walterren eta Clararen ezkon-bizitza maitasunik gabea erretratatzen du, aldirietako etxe soropildunen konstunbrismoan ia, eta erdi-pare horretatik aurrera abiatzen da benetan nobelaren trama, non Walter errugabea eta Kimmel erruduna aurrez jarriko baitira. Bi pertsonaien kontraposizio hori da nobelaren muina, erruaren inguruko dilema moralak mamitzen diren gunea: ba ote liteke zerbaitetarako intentzio soilak, ezein ekintzaren oihartzunik gabe, pertsona bat errudun egitea? Errugabea izan ote liteke hiltzailea bera baino errudunago? Era horretako galderak sortzen dira bi norbanako horiek aurrez aurre jartzen direnean.\nEsan daiteke, baina, badirudiela nobela gehiago saiatzen dela pertsonaia biak aurrez aurre jartze horretara iristen, bitasun horretan sakontzen baino. Trepeta argumentalak gehiegizkoak suertatzen dira, eta lehen erdiko xehetasunak sobera katramilatzen dira istorioan, zeinak funtsean askoz sinpleagoa beharko bailuke berez. Halere, argumentua askotan ez da nahikoa, azaldu gabe uzten baitu, adibidez, Walter erruduntasunean murgiltzen duten ekintza ilogikoen segida, aukeran behartuxea geratzen dena. Gainera, bukaera aldera tramaren ildo nagusia irakurleak jada ezaguna duen informazioan oinarritzen da, erakutsiz nola errebelatzen zaien pixkanaka bigarren mailako pertsonaiei, horrek Walterren bizitzan duen eragina aztertzeko.\nNobelak hobeto funtzionatzen du, premisa ikusita ulertzekoa den bezala, pertsonaia-ikerketa gisa. Batik bat Walter protagonistan sakontzen da: erru-sentimenduak biktimizatu duen pertsonaia gizagaixo bat da, kondenatua errudun gisa jokatzera, ingurukoen susmoak piztera eta gainbehera-espiral batean murgiltzera. Iruditzen zait Highsmithek asmatzen duela pertsonaiaren lanketa horretan, eta, lehen esan bezala, tarteka argumentuak pertsonaiari huts egiten badio ere, txukun garatzen da bukaerara arte.\nNobela hau Hilbeltza literatura beltzaren jaialdiaren bekarekin euskaratu da. Lehendik ere erruz itzuli da euskarara literatura beltza, gure txikian, noski; Igela argitaletxearen lana da horren lekuko (Patricia Highsmithen beste bi nobela ere badaude argitaletxe horretan). Argi dago Lardaska honek soro oparoa aurkitu duela gurean.


Auduino tailerra Jazarren – elurmaluta.artetatekno\nReseña, Software/Hardware, _eu\nPosted by txo!? on April 8, 2016 May 5, 2016\nPasadan larunbatean Arduino/Genuino Day izan genuen Jazarren bertako Egilegune eta Teknotrakitanako kideek antolatuta, eta oso gustora ibili ginen egia esan.\nAtsaldean Auduino tailerra izan genuen Bug273ren eskutik (gero hitzegiten dizuet tipo honetaz) eta hor ibili ginen soldagailuari erabilera ederra ematen.\nAuduino Arduino gainean funtzionatzen duen sintetizadore granular sinple bat da. Tinket.it!eko jendeak garatu eta, Arduinorekin doazen gauza gehienak bezalaxe, edonork erabiltzeko aske utzi zuten interneten (Auduino aipatzen den bakoitzean duzue lotura), beharrezkoa den dokumentaziorekin batera. Izan ere programaz gain hardwarea nola antolatu eta kableak nondik nora doazen jakin beharko duzu. Naiz eta dakien batek kodeari begira kableen nondik norakoa ondorioztatu zezakeen, ez da horren beharrik eta askorik jakin gabe ere, kodea jeitsi, instrukzioak jarraitu eta etxean montatutako sintetizadore granular bat izan dezakezu. Komunitate irekiek internetez egiten duten erabileraren lilura da hau, itzela.\nHala egin genuen: Bug273k ekarritako Arduino txiki modukoetan (Arduino hardware askea izanik edonork kopiatu eta antzeko frabikatu dezake) kodea sartu eta kable bakoitza bere tokian soldatzen eman genuen atsaldea, denbora pasa itzela, eta etxera oparitxo ederra eraman genuen.\nKutxa moldaketa eta etorkizunerako ideiak\nEtxera heltzean burua mar mar neukan eta prestatutako katxarroa euskarri batean sartu beharra zegoenez, gustorago maneiatu eta harekin ibiltzeko, teknologia guzti horri edukiontzi organikoago bat ematearen ideia sartu zitzaidan barruan. Ondoko kaleko txinatarrera joan eta egurrezko kutxatxo merke bat harrapatu (0,90€!!) eta hortik neukan makil bat moztu eta zatitxo bakoitzari taladroarekin zulotxo bat egin. Eta hortxe nuen nire buruan zebilkidanaren prototipotxo azkarra.\nEgia esan oso interegarria suertatu zait proiektu hauxe. Elektronika oso simplez osaturiko instrumentutxoari edukiontzi berezi bat emateak badu bere xarma. Hortik abiatua edukiontziaren ezaugarriak eta instrumentutxoak sortzen dituen soinuak izatez zein kontzeptualki lotzeak (materialeak edo honen jatorriak sortzen dituen hotsak erabiltzen adibidez) bide ugari irekitzen dituela uste dut, eta nire buruan hainbat idei daude bueltaka. Dudarik ez izan etorkizunean honekin erlazionatutako proiekturen bat gauzatuko dudala.\nHagatik, gogoak ditudalako, hementxe azalduko dizuet zein den tipo hau, eta ikusiko duzue arte eta teknologian baduela zer esaterik.\nBug273, edo Fernando Vargas euskal-mexikarra, aspaldiko laguna dut eta hainbat proiektutan ibili gara elkarrekin. Bion kumea da oraintxe lotan dugun Nuke proiektua non Bug273k musika egiten duen (drum and bass, dubstep eta ingurukoak) eta mapeatutako irudiak nire esku dauden: vimeo.com/nukenoiseandstains, soundcloud.com/nuke-noise-stains.\nMusika etxean konposatzeaz gain zuzeneko bereziak egiten ditu ere, bertan Gameboy kontsola zaharrak, tailerrean egindako Auduino horietako bat eta antzeko beste katxarreria erabiltzen ditu. Jostailu elektroniko zaharrak hartu eta manipulatuz musika tresna berezietan bilakatzean datzan Circuit Bending egiten ere iaioa da. Pure Data programaren inguruan ikastaro hainbat emanten topatu dezakezue edo eskuz egindako kaligrafi topaketa batean (ostiralero Jazarren egiten dutena bezalaxekoa, adibidez). Azken boladan “glitch” deritzon arte mota horretan dabil buru belarri, argazki zein bideoak modu askotarikotan eraldatzeko gai da eta oso teknika fina dabil garatzen. Apartekoa tipoa.\nHemen aurkitu dituzue bere lan eta proiektuak:\nPrevious Post Processing: intersection between line and circle\nNext Post 2 pedazo comics sci-fi


Luzia Sirakusakoa - Wikipedia, entziklopedia askea.\nSirakusa, 304 (20/21 urte)\nLuzia Sirakusakoa (Sirakusa, Sizilia, ca. 283 - ca. 304) Eliza katolikoko martiria izan zen.\n2 Oroitzapen eguna\nSirakusan jaio zen, familia noble eta aberats batean.\nAita haurtzaroan hil zitzaion, eta bere bizitza Jainkoari eskaini zion. Bere ama (Eutikia) gaixo zegoen, eta gazte pagano batekin ezkondu arazi zuen. Ezkontza eragozteko, Luziak bere ama konbentzitu zuen Agata Cataniakoaren hilobira errezatzera joateko. Bere ama sendatu zenez, horren truke Luziak amari eskatu zion ezkontza bertan behera uztea, eta bere aberastasuna behartsuei ematea. Eutikiak onartu egin zuen.\nBaina Luziaren ezkongaiak, Luzia Diokleziano enperadorearen garaian kristaua zela baliatuta, Pascacio prokontsularen aurrean salatu zuen.\nLuzia ezkongairengana joan zen, eta galdetu zion zer gustatzen zitzaion beregandik, eta mutilak begiak erantzun zuenean, Luziak ezpata bat hartu, begiak atera eta mutilari eman zizkion.\nKondairak dio, epaiketa egin ziotenean, Luziak nahiz eta begirik ez izan, ikus zezakeela. Hori dela eta ikusmenaren zaindaria da.\nOroitzapen eguna[aldatu | aldatu iturburu kodea]\nAspalditik itsuen eta ikusmen-arazoak dituztenen zaindaritzat hartu da Santa Luzia. Sendatu ondoren, bere jarraitzaileek urrezko eta zilarrezko begiak eskaintzen dizkiote. Eliza katolikoak, ortodoxoak eta luteranoak bere eguna abenduaren 13an ospatzen dute.\nLepoan ezpata bat zeharkatuta irudikatzen da, baita palmondo bat, liburu bat, olio-lanpara bat eta bi begi dituen plater batekin ere.\nWikimedia Commonsen badira fitxategi gehiago, gai hau dutenak: Luzia Sirakusakoa\n(Gaztelaniaz) Santa Luziaren biografia\nOrriaren azken aldaketa: 27 otsaila 2019, 10:05.


Irekia Eusko Jaurlaritza - Gobierno Vasco :: Dekretua, ikasketa artistikoen irakaskuntza sektore publikoko beste jarduera batzuekin bateragarri egiten duena (Gobernu Bilera 2018-05-22)\nDekretua, ikasketa artistikoen irakaskuntza…\n<img src="https://www.irekia.euskadi.eus/uploads/cover_photos/46163/original/logoconsejo.jpg" style="max-width:100%" alt="" />\nGobernu Kontseiluak gaurko bileran onartu du, Hezkuntza sailburuaren proposamenez, Ikasketa Artistikoen irakaskuntza sektore publikoko beste irakaskuntza- edo kultura-jardueraren batekin bateragarri izatea interes publikoko deklaratzen duen Dekretua.\nDekretu hau indarrean sartzearekin, bateragarri izango da Hezkuntza Sailaren menpeko ikastetxe publikoetako Ikasketa Artistikoetako irakaskuntza, sektore publikoan bigarren irakaskuntza-jarduera edo kultura-jarduera bat burutzearekin. Hau da, bateragarria izango da Toki Administrazioen titulartasun publikoko ikastetxeetako Ikasketa Artistikoen irakaskuntzarekin, edo Musikeneko irakaskuntzarekin. Era berean, bateragarri izango da honako talde hauetan burutu daitekeen lan edo jarduera artistikoarekin: orkestra sinfoniko edo kamera orkestretan, banda sinfonikoetan, koruetan, eta dantza nahiz antzerki taldeetan, guztiak ere titulartasunez sektore publikokoak izanik.\nDekretu honen asmoa da, aipaturiko irakasle horiek euren lanaldia osatzeko aukera izatea. Bigarren jarduera horretako lanaldia ezin izango da hamabost ordutik gorakoa izan astean, eta gehienez 175 ordukoa izango da ikasturteko. Nola nahi ere, bigarren jarduera hau lan-erregimenean gauzatuko da, lanaldi partzialean eta iraupen jakin baterako.


Trebiñuko biztanleak euskaraz ikasteko duten eskubidea defendatuko du Eusko Alkartasunak Araba Euskarazen | EA - Eusko Alkartasuna\nHasiera » Albisteak » Trebiñuko biztanleak euskaraz ikasteko duten eskubidea defendatuko du Eusko Alkartasunak Araba Euskarazen\nAraba Euskarazeko ekitaldietan parte hartuta Trebiñuko biztanleek euskaraz ikasteko duten eskubidea babestuko du Eusko Alkartasunak. Arabako ikastolen elkartearen jaia Argantzun eta Sagastietan egingo da igandean, Argantzun ikastolako Lehen Hezkuntza zikloa sortzeko finantziazioa lortzeko helburuarekin.\nEuskarazko hezkuntzaren aldeko borroka zailen den eremuan ospatuko da, administratiboki Gaztela-Leonen menpe dagoelako, eta horregatik, hain zuzen ere, garrantzitsuagoa da lan hori aurrera eramatea. Testuinguru horretan Argantzun ikastolak egiten duen lana eredugarria da, baita hezkuntza komunitate osoaren inplikazioa ere, inguruko herri guztietako haurrei euskarazko kalitatezko hezkuntza ematen baitie, inposatutako muga administratiboak apurtuz.\nAraba Euskarazeko ekitaldiekin bat egingo du Eusko Alkartasunako ordezkaritza batek, Argantzun ikastolak Trebiñon gehienbat egindako lana babesteko; era berean, Arabako euskaltzale guztiei dei egiten die jaiarekin eta aldarrikapenarekin bat egin dezaten.


belaunaldiak galtzeko zorian - Aukeran, nahiago ez\n2008/03/02 01:12:23.210 GMT+1\nbelaunaldiak galtzeko zorian\nBerrian argitaratu zen atzo artikulu hau. Katalan batek euskararen diagnosi azkarra egiten du bertan. Bat nator dioenarekin.\nAukeratu dudan izenbururekin ordea ze lotura du artikuluak? Buruan darabilkit belaunaldi galduaren ideia. Inguruan bizi dudanak hori erakusten dit. Ikastolako guraso-lagun artean nahikoa da batek euskara ez jakitea beste guztiok ia erabat gaztelaniaz komunikatzeko. Nire ustez euskara hitz egiten ez duten horiek ulermen maila nahikoa badute euskarazko elkarrizketak jarraitzeko (%70ean gutxienez), eta nik taldean euskaraz egiteko joera izan dut beti. Arik eta aita batek gaztelaniaz hitz egitera ia derrigortu ninduen arte. Barkamena eskatu zidan esandakoagatik baina agerian gelditu ziren bi kontu:\n1. Gaztelaniaz bezain eroso ez dela sentitzen eta baztertua izateko beldurra.\n2. Euskaldunok egoera horietan burua makurtzeko dugun joera (taldearen jokabidea).\nBeraz, euskaldunok gure jarrerak aldatu, eraldatu, egokitzen ez ditugun bitartean, oso eroso sentituko dira gure belaunaldiko erdaldunak.\nEta haurrek eta gazteek inguruan ikusten dutena imitatzen dute. Nolako ereduak halako ondorengoak.\nHau da artikulua:\n«Integratzeko euskara behar dela transmititu behar zaio jendeari»\nxavier vila Xarxa Cruscat katalana aztertzeko zentroko zuzendaria\nEuskara kodetzen eta hizkuntzaren sistema garatzen eredu dira euskaldunak Xavier Vilaren ustez, baina euskara lagunartekotzea falta dela uste du.\nXarxa Cruscat katalana azterketzeko zentroko zuzendaria da Xavier Vila eta soziolinguistika irakaslea. Donostian izan da Soziolinguistikako Klusterraren I. Jardunaldietan, hezkuntza sisteman katalana sustatzeko aukerei eta mugei buruz mintzatzeko. Katalanarekin izandako esperientziak euskara indartzeko nola aplika daitezkeen argitzeko zantzu batzuk eman ditu.\nKatalana sustatzeaz mintzatu zara. Nola susta daiteke?\nHezkuntza eta hizkuntza politiken legitimazioen arazoaz ohartarazi nahi izan dut. Askeak garela pentsatzea gustatzen zaigu, eta gobernuak zerbait egitera behartzea ez zaigu gustatzen. Ezagutza bultzatu eta katalana lagunarteko bihurtzea bilatu behar da. Lagunarteko testuinguruak jarri behar ditugu martxan: pertsonen arteko harremanak sustatu, hizkuntzaren presentzia indartu, eta berdinen arteko irakaskuntza eta ikasketa bermatu. Ez naiz hizkuntza hizkuntzaren truke indartzeaz ari, berdintasunaren alde ari naiz, ikastea bermatzeaz ari naiz. Gizartearen zati batek bi hizkuntza lagunartean erabiltzea eta beste batek bakarra menperatzea ez zait egokia iruditzen.\nHori katalanari dagokionez. Nola ikusten duzu euskara?\nZenbait gauzatan eredu izan zarete: hizkuntza kodetu eta hizkuntzaren sistema garatu duzue oso denbora laburrean. Garrantzitsua da hizkuntza indartzea hezkuntza sisteman, eta nik ez dut gauza negatibo moduan ikusten. Ezagutza jende askori zabaldu diozue, baina euskara lagunartekotzea falta zaizue. Ezin dugu ametsik egin, baina aurrera egin daitekeela ziur egon.\nLagunartekotzea da gakoa, beraz. Zer egin dezake eskolak horretarako eta zein muga ditu?\nEredu linguistikoa politizatzea akats handia da eta hori egiten dute alderdi politikoek gehienetan. Ikastetxeei dagokionean, ahozkotasuna landu beharko lukete, bai ikasgelan eta baita ikasleen artean ere. Nola argudiatu, eztabaidatu, azaldu eta baita nola mugak hautsi ere erakutsi behar du. Muga batekin noski. Horrez gain, ikastetxeen eta ekoizpen kulturalaren arteko aliantza estrategikoa egin beharko litzateke. Ikastetxeetan ez dituzte baliatzen dauden baliabide kulturalak, eta ekoizleek hartzaileengana heltzeko zailtasunak dituzte. Esaterako: ikasgelan ordenagailuarekin lanean gaude, eta Interneterako sarrerako webgunea Google daukagu, baina gazteleraz. Euskaraz eta katalanez badago, eta hori bada indartu nahi dugun hizkuntza... Xehetasun txiki bat da, baina berdina geratzen da musikarekin, eta, orokorrean, ekoizpen kulturalarekin.\nEusko Jaurlaritzak Hezkuntza Ereduen Dekretua egin du. Dekretua aplikatuta, A eta B ereduak desagertu eta D eredua izango litzateke nagusi, hots, euskarazko eredua. Neurri egokia deritzozu?\nEredu ezberdinak izateak tentsioa txikiagoa izatea ahalbidetuko luke. Malgua izan behar da eta arazoa nola konpondu aztertu. Hori bai, mundu guztiak daki ezin dela hizkuntza bat ikasi erabiltzen ez bada. Maila altuagoa eskatuz aurrerapausoa egingo zenukete agian, baina ikastetxeek erabaki dezatela nola. Egokia da autonomia kasu konplikatuenetan . Txorakeria dena zera da, Irlandara ingelesa ikastera joan eta euskara ikasteko aukerak ez baliatzea.\nNafarroan ingelesa eta gaztelera uztartuko dituen eredu bat ezarri nahi dute.\nHiru hizkuntzatako sistemak badaude munduan eta ondo funtzionatzen dute. Baina jakin egin behar da hizkuntza bakoitzari emango zaion garrantzia zein izango den. Beldurra ematen didana zera da, hizkuntza historikoari min egiteko kanpokoa erabiltzea. Gutxi ezagutzen dut Nafarroako kasua, baina dakidanagatik, kezkatzeko modukoa da. Balear uharteetan hiru hizkuntzako sistema ezartzen saiatu ziren duela bi urte: ordu kopuru berdina eman nahi zuten hiru hizkuntzatan. Modu horretan katalanaren presentzia txikitu egin nahi zuten.\nImmigrazioak nolako eragina du gutxiagotutako hizkuntzatan?\nImmigrazioaren eragina ezberdina da tokien eta jatorrien arabera. Katalunian, esaterako, katalanez hitz egiten den tokietan katalanez integratzen dira. Beste kasuetan gazteleraz integratzen dira eta horiek dira gehiengoa.\nHizkuntzak sustatzen lagun dezake immigrazioak?\nImmigrazioak lagundu egin digu hizkuntza zabaltzeko egindako ahaleginak legitimatzen. Jakin dugu transmititzen integratzeko katalana ezinbestekoa dela. Zuek oraindik ez zarete puntu horretara iritsi. Integratzeko euskara beharrezkoa dela transmititu behar diozue jendeari. Urte batzuetan lortu dezakezue, euskara gehiago zabaltzen duzuenean. Bestela, euskara bigarren mailako hizkuntza bihur daiteke eta immigrazioak ere horretan lagunduko du: atzerapausoa litzateke.\nZuk nola ikusten duzu, atzerapausoa izango da edo lortuko da euskara integraziorako ezinbesteko tresna izatea ?\nOraingoz immigrazio gutxi duzue, eta gehiena latinoamerikarra. Diru gehiago gastatu behar da integra daitezen, eta euskara bigarren mailakoa bihurtzea saihestu behar duzue. Hori bada eskema, bi komunitate linguistiko egongo dira eta euskara ahuldu egingo da.\nNola saihestu daiteke euskara ahultzea?\nBerdintasuna bermatzeko euskara jakitea beharrezkoa dela transmititu behar duzue. Denei jakinarazi behar diezue hizkuntza kapitala dela, eta gizarte guztiarentzat onurak ekarriko dituela.\nInformazio gehiago: www.slcat.blogspot. com webgunean\nNork: marije.2008/03/02 01:12:23.210 GMT+1\nEtiketak: euskara | Permalink | Erantzunak (0) | Errenferentziak: (0)


| Ramon agirre, aktorea: “Bizitzaren gatza eta piperra bidea galdu eta bide berriak aurkitzen saiatzea da”euskaljakintza\nBy Maddi Martinez on 2014(e)ko maiatzak 17 in elkarrizketak, solasean\nEuskal Herritik kanpo edozein alorretan lekutxo bat egitea zaila da, are eta gehiago antzezlan munduan. Baina hori da Ramon Agirre aktore donostiarrak lortu duena, izen handiko ekoizpenetan parte hartuz eta euskal kultura gure mugetatik at zabalduz.\nRamon Agirre, elkarrizketa egunean, Garazi eta Maddirekin.\nGabonetako oporrak amaitu berri, Donostiara gerturatu ginen neguko egun eguzkitsu zein haizetsu batean, Ramon Agirrerekin genuen hitzordurako prest. Urduritasuna nabaria zen, tren bidaiak iraun zuen denbora osoan elkarrizketari azken ukituak ematen joan ginen, galderak errepasatuz. Ez genuen hanka sartu nahi bere mailako aktore baten aurrean. Nahiz eta hiriburuan giro ederra zegoen, ezinezkoa zitzaigun elkarrizketa itsasoari begira egitea, haizeak indarrez jotzen baitzuen. Ondorioz, taberna batera sartu eta, otamen bat hartzen genuen bitartean, lanari ekin genion.\nZoritxarrez, elkarrizketa grabatzerako orduan izan genituen arazo tekniko batzuen ondorioz, ez zen bideoan esandakoa ulertzen eta ezin izan genuen idatzizkora pasatu. Hala eta guztiz ere, antzezle jator honi esker, zeinak idatziz bidali dizkigun erantzunak, elkarrizketa publikatzea lortu dugu. Mila esker Ramon!\nEskerrik asko gure proposamena onartzeagatik. Badakigu lanpetuta zabiltzala Koka-Kola eta Barea antzezlanarekin. Zer moduz doa proiektu berri hau? Koka-kola eta barearena? Oso ondo. Jendeak oso gustuko du eta guretzat ere gozamena da Koka-kola eta barea egitea.\nOraina alde batera utziz, iraganari buruz egingo dizkizugu galdera batzuk. Goazen iraganera!\nDiario Vascoko elkarrizketa batean irakurri dugunez, arkitektura ikasketak egiten hasi eta gero Parisera joan zinen. Arkitektura zientifikoa izanda, arteetara mugitzea ez da ohikoena. Nolatan bide aldaketa hori? Arkitekturak badu sorkuntzatik ere puska handi bat eta ni txikitatik oso marrazkizalea izaki, horrek erakartzen ninduen gehien. Arkitekturaren alde praktikoan, zenbakiekin zerikusia duen horretan, ez nintzen hain ondo moldatzen.\nParisera joan zinen 15 egun igarotzeko asmotan, zergatik luzatu zenuen egonaldia urtebete? Parisen gauza asko zegoelako ikusteko eta ikasteko (antzerkia barne) eta ezin nuelako hurrengo baterako utzi.\nErreleboa antzezlanean eduki zenuen istriputxo bat patinetean… Bai. Donostiako Antzoki Zaharrean, Gabriel Zelayaren Erreleboa antzezten ari ginen. Nik oholtza patinetan zeharkatu behar nuen bi edo hirutan eta, abiadura gaizki kalkulatu nuen batean, zulogunera erori nintzen, garai batean orkestra egoten zen zulora.\nPublikoak zer erantzun eduki zuen? Ikusleak ez ziren konturatu ere egin. Eta nik urratu txiki bat ere ez. Miraria!\n12 urtez euskaraz filmik kaleratu gabe egon ondoren, 2005ean kaleratu zen “Aupa Etxebeste!” Oso harrera ona eduki zuen bai Euskal Herrian eta baita nazio mailan ere. Zuretzat hori berezia izan al zen? Nire ibilbidean leku kuttun batean gordeta daukat “Aupa Etxebeste!”. Euskal zinegintzaren berpizte moduko bat izan zen, gero nahi besteko jarraipenik izan ez duena.\nInoiz izan dituzu horrelako oporrak edo pentsatu duzu horrelako oporrak izatea? Ez. Inoiz ez dut lotsarik izan oporretara joateko adina dirurik ez neukala aitortzeko, edo, Indiara nahi, baina Nafarroara kanpinean joan behar izan dudanean.\nKrisiak gizarteko alor guztietan eragin izugarria izan du, baina argi dago ikuskizun munduari besteei baino gogorrago jo diola. Zure lanean zertan eragin dizu krisiak? Krisi garaitan ez dago luxuetarako lekurik. Premiazkoari bakarrik erreparatzen zaio eta Artea premiazko kontua al da? Musika, dantza, antzerkia, literatura… Bizi gintezke horiek gabe?\nAgirre gurekin solasean\nGaur egungo hezkuntza sisteman ez zaio arteari gehiegizko garrantzirik ematen eta, hori dela eta, gazteok artearekiko miresmena izan arren, etorkizunik ikusi ez eta letra edo zientzia alorretatik jotzen dugu. Zer egin beharko genuke euskal antzerki eta zinemari bultzada bat eman eta egoera horri buelta emateko? Zeuk erantzun diozu aurreko galderari. Zer gertatuko litzateke futbola eta pilotari eskaintzen zaion arretaren erdia eskainiko bagenio antzerkiari eta dantzari?\nBueno, arazo tekniko batzuk eta gero elkarrizketariekin jarraituko dugu ea orain ondo ateratzen zaigun! Nik ez dakit segitzeko beta daukagun; izan ere, ni nago makilatuta kamara honentzat, ez dakit kamara horrentzat balio duen! (kamera aldaketari egiten dio erreferentzia txantxetan)\nKalitatea ona dauka; beraz, ea zer ateratzen den! Euskadi irratian eginiko elkarrizketa batean aipatu zenuen EITBk euskal antzerkiarekiko eduki zuen tratua. Zure ustez, telebista eta antzerkia arerioak dira? Nire ustez, anai-arrebak ez badira, lehengusuak, behintzat, bai. Telebistak aktoreak behar ditu, aktore onak. Eta aktoreen eskolarik onena antzerkia da. Beraz, adimenak esaten du telebistak antzerkia zaindu egin beharko lukeela.\nZure ibilbidean zehar pantomima, antzerkia, pintura, zinea, eta abar egin dituzu. Zerbait egitea falta zaizula zure karrera bukatzeko uste al duzu? Ilargira joatea? Kar, kar, kar.\nElkarrizketari amaiera emateko, prestatu dugu galdera pertsonalxeago bat, Ramon, zuretzat. Gaur egungo gazteak galduak gaudela esaten dute… Derrigorrez erantzun behar da? Segundo bat hartuko dut eta gero erantzungo dut.\nEsaten dute gaur egungo gazteak galduta gaudela, gauzak asko aldatu direla gure gurasoak gazteak zirenetik hona. Guk nahiko genuke jakin zu nolakoa zinen gure adina zenuenean. Denok ibili gara galduta gaztetan -eta ez hain gaztetan-, baina bizitzaren gatza eta piperra horixe da: bidea galdu eta bide berriak aurkitzen saiatzea.\nelkarrizketak, kultura, RamonAgirre, solasean


Foresta Wellness Spa | Spa Donostian\nOngi etorri gure Spa-ra, gorputza eta arima lotzea ahalbideratuko dizun espaziora.\nLasaitasuna eta isiltasuna nagusi diren, zuhaitzez inguratutako toki paregabe honetan, esperientzia berdingabe eta pertsonalizatuetaz gozatzeko aukera izango duzu. Zure zentzumenek sekula sentitu gabeko sentsazioak ezagutuko dituzu, Foresta Wellness-erako bereziki sortutako masaje, erritual eta ur-zirkuitu ezberdinen bitartez.\nBizipen berri horiek oroitzapen hutsean geratu ez daitezen, prozesuan erabilitako kosmetika altuko produktu sorta guztia, zure eskura izango duzu Spa-ko dendan.\nErreserba bat egiteko, gurekin harremanetan jarri zaitezke (+34) 943 56 91 25 / (+34) 943 56 91 36-ra deituz edo foresta@arimahotel.com helbidera mezu bat bidaliz.\nEzagutu gure Roots masaje sorta, antzinako masaje-teknikez gozarazteko berariaz sortuak, norberaren ongizatea bermatuz.\nFootpath erritual sortak, guztiz eraberrituta uzten zaitu, bere eskaintza zabaleko masaje-konbinazio, aurpegi edo gorputzeko tratamendu eta bainu atsegingarriei esker.\nMorjana Cosmetiques, Ami Iyök eta Sofia Bertranden eskutik, izen haundiko hiru marka hauen bidez, edertasun naturala azaleratzeko, gure beauty aukeraketa eskainiko dizugu.\nSPA MENUA DESKARGATU\nGure ur eremuan, hidroterapiako teknika anitzen bitartez guztiz erlaxatzeko aukera gozagarria izango duzu.\nBatetik, 23º-ko ur hotzeko igerilekua topatuko duzu, gorputza esnatzeko, hanturak arintzeko, artikulazioen mugimendua hobetzeko eta odolaren eta linfatikaren zirkulazioa hobetzeko. Bestetik, presio ezberdinetako 33º-ko zurrusta-igerilekua dago, eta bertan eserleku erosoak eta masaje-etzaulkiak ere aurkituko dituzu.\nHorrez gain, igeri egiteko igerileku bat dugu, non ura 30º-ko tenperaturan dagoen, bertan igeri egin dezazun eta zure gorputza inpaktu txikiarekin presta dezazun.\nSaunaren maitaleentzat, Foresta Wellnessek herrialdeko lehen bi Sauna infragorriak ekartzen dizkizue. Hauekin, muskulatura prestatu ahal izango duzu masaje bat baino lehen, toxinak ere kenduko dizkizu; beste hainbeste onura ekarriko dizkizularik gainera. Hauez gain, Haloterapiako gela bat aurkituko duzu, estresa eta akidura murrizteko, eta kirol errendimendua hobetzeko egokiak direnak. Gainera, arnas afekzioak eta afekzio dermatologikoak tratatu ahal izango dituzu.\nAre gehiago, ingurumenarentzat ere onuragarria da, ohiko sauna batek baino energia gutxiago kontsumitzen baitu.\nNahi duzunean erlaxatzeko aukera izango duzu gure Relax gunean besaulki erosoez hornituta baitago, eta hidratatzeaz ez ahazteko, ura eskuragarri izango duzu uneoro.\nBidezko merkataritza eta ekoizpen jasangarria bultzatzen dituen Frantziako enpresa bat da. Hotzean prentsatutako osagai natural eta organikoak uztartuz, euren produktuek egoera animikoan zuzenean eragiten dute, bakea, bizitasuna eta ongizatea ekarriz. Bere ehundura goxoak azalean urtzen dira, errituala esperientzia zoragarria bihurtuz.\nMarka bioteknologikoa izanik, kosmekeutika organikoko kontzentrazio goienetan formulatutako 60 aktiboko sorta espeziala eskaintzen du, emaitza arrakatastatsuenak lortzeko. Naturarekin harmonia ezin hobean dagoen produktu hautaketa da: eguneroko zainketa errutinan txertatzeko ezinhobea, indarra eta purutasuna azalera igortzen baititu, naturalaren eta gure gorputzaren artean sare bat harituz, produktu artifizialetatik urrun.\nLuxuzko kosmetika molekularreko eskaintza lerroak, larruazaleko zaintzara egokitutako teknologia berritzailekin diseinatutako produktuak eskaintzen ditu. Natura eta formulazio bioteknologia zehaztasun handiz uztartzeagatik, aintzindariak bihurtu dira. Marka honek, berrikuntza arloko sari ugari jaso ditu.\nZure tratamendua aldez aurretik erreserbatzea gomendatzen dizugu, eta gutxienez 24 ordu lehenago.\nSaiatu 15 minutu lehenago zure erreserbara iristen, gurekin duzun esperientziarako prestatzeko. Bestalde, beste bezeroen erreserbak errespetatzeko, mesedez, kontuan izan ezin izango dugula zure tratamenduaren denbora luzatu, atzerapenik ez izateko.\nADINA ETA SARTZEKO BALDINTZAK\nInstalazioak erabiltzeko gutxieneko adina 18 urtekoa da. Ezin da SPA-ra sartu bihotzeko gaixotasunak, arnas gaixotasun larriak, hipo edo hipertentsio arteriala, zirkulazio-arazoak, haurdunaldia, epilepsia edo sukarra izanez gero, ezta momentuan beta-blokeatzaile antihistaminikoekin edo lasaigarriekin medikatzen egonez gero ere. Osasun-baldintza egokiak betetzen ez dituzten pertsonek ezin dituzte SPA zerbitzurik erabili. Edozein drogaren eraginpean dauden bezeroek sarrera debekatuta dute.\nDebekatuta dago kaleko arroparekin sartzea; derrigorrezkoa da Span bainujantzia eta txankletak erabiltzea, eta bitxirik, urkilarik edo metalezko objekturik gabe sartu beharko da. Erabiltzaile bakoitzak takila bat izango du haren gauzak bertan uzteko. Saioa egin ondoren, toalla dagokion saskian utzi beharko da. Artikulu pertsonalen kalteen edo galeren erantzukizuna ez dugu guregan hartzen.\nForesta Wellnesseko giroaren ezaugarri nagusiak lasaitasuna eta erlaxazioa dira. Beraz, eskerrak ematea dagokigu tratamenduez gozatzeko beharrezkoa den bake-giroa mantentzen laguntzeagatik. Gogoan izan zure ahotsaren tonua. Spa barruan ezin da telefono mugikorrik, argazki-kamerarik edo antzekorik erabili.\nEroso egon zaitezen, edozein tratamendurekin hasi aurretik, dutxa bat hartzea eskatzen dizugu. Ur eremuan beharrezkoa den denbora guztia hartzea gomendatzen dizugu.\nZAINTZA ETA ISTRIPUAK\nIgerilekuak ez du soroslerik, beraz norberaren ardurapean erabiltzen da. Foresta Wellnessek ez ditu bere gain hartuko hemen adierazitako arauak ez betetzeagatik bezero batek izan ditzakeen istripuak edo lesioak.